1. Ɔkwan bɛn so na wohyiraa Daniel wɔ anigye kɛse a ɔkyerɛe wɔ Yehowa atirimpɔw mmamu ho no ho?\nDANIEL nyaa anigye kɛse a ɔkyerɛe wɔ Yehowa atirimpɔw mmamu ho no so akatua kɛse. Wɔde bere a Mesia no bepue no ho adapɛn 70 ho nkɔmhyɛ a ɛma denhyɛ no maa no. Afei nso, wohyiraa Daniel ma ɔde n’ani hui sɛ ne manfo nkaefo anokwafo no resan akɔ wɔn man mu. Eyi sii wɔ 537 A.Y.B. mu, wɔ ɛrekɔ “Persia hene Kores afe a edi kan” no awiei.—Esra 1:1-4.\n2, 3. Dɛn nti na ɛbɛyɛ sɛ Daniel anka Yudafo nkaefo no ho ankɔ Yuda asase so?\n2 Na Daniel nka wɔn a wɔsan kɔɔ Yuda asase so no ho. Ebia na ne mfe a akɔ anim no bɛma akwantu ayɛ den ama no. Sɛnea ɛte biara no, na adwuma foforo da so ara wɔ Onyankopɔn adwenem ma no wɔ Babilon. Mfe abien twaam. Afei kyerɛwtohɔ no ka kyerɛ yɛn sɛ: “Persia hene Kores afe a ɛto so abiɛsa mu no, woyii asɛm bi adi kyerɛɛ Daniel a wɔtoo no din Beltesasar, na asɛm no yɛ nokware, na ɔko no sõ; na ɔtee asɛm no ase, na onyaa adehu no mu nhumu.”—Daniel 10:1.\n3 “Kores afe a ɛto so abiɛsa” bɛyɛ 536/535 A.Y.B. Na bɛboro mfe 80 atwam fi bere a wɔde Daniel ne ahene asefo ne Yuda mmerantewa mmapɔmma kɔɔ Babilon no. (Daniel 1:3) Sɛ bere a Daniel duu Babilon no na onnii mfe aduonu a, ɛnde saa bere yi de na wadi bɛyɛ mfe 100. Hwɛ nokwaredi a ɔde somee ho din pa a onyae!\n4. Ɛwom sɛ na Daniel mfe akɔ anim de, nanso ade titiriw bɛn na na ɔbɛkɔ so ayɛ wɔ Yehowa som mu?\n4 Ɛwom sɛ na Daniel mfe akɔ anim de, nanso na ɔnyɛɛ nea ɔyɛ wɔ Yehowa som mu nwiei. Na Onyankopɔn bɛfa no so de nkɔmhyɛsɛm titiriw bi ama. Na ɛbɛyɛ nkɔmhyɛ a ɛbɛfa yɛn bere yi ne akyi ho. Nea ɛbɛyɛ na Yehowa asiesie Daniel ama adwuma foforo yi no, ohui sɛ ɛfata sɛ ɔbɛboa no ahyɛ no den ama adwuma a ɛda n’anim no.\nASƐM A ƐMA ADWENNWENE\n5. Amanneɛbɔ ahorow bɛn na ɛbɛyɛ sɛ ɛhaw Daniel adwene?\n5 Ɛwom sɛ Daniel ne Yudafo nkaefo no ansan ankɔ Yuda asase so de, nanso na ɔwɔ ɔpɛ kɛse sɛ obehu nea ɛrekɔ so wɔ ne man a ɔdɔ no no mu. Amanneɛbɔ a Daniel nsa kae ma ohui sɛ na nneɛma nkɔ yiye. Na wɔasan asi afɔremuka no na wɔato asɔrefie no nhyɛase wɔ Yerusalem. (Esra, ti 3) Nanso na aman a ɛbemmɛn no reko atia adansi adwuma no, na na wɔrebɔ pɔw bɔne atia Yudafo a wɔasan aba no. (Esra 4:1-5) Nokwarem no, na ɛrenyɛ den sɛ nneɛma pii betumi ahaw Daniel.\n6. Dɛn nti na na tebea a ɛwɔ Yerusalem no rehaw Daniel?\n6 Na Daniel nim Yeremia nkɔmhyɛ no. (Daniel 9:2) Na onim sɛ si a wɔbɛsan asi asɔrefie no wɔ Yerusalem ne nokware som a wɔbɛsan de asi hɔ no fa Yehowa atirimpɔw ma Ne nkurɔfo ho kɛse, na eyi nyinaa bɛba ansa na Mesia a wɔhyɛɛ ne ho bɔ no apue. Nokwarem no, na ɛyɛ hokwan kɛse ma Daniel sɛ onyaa “adapɛn aduɔson” no ho nkɔmhyɛ fii Yehowa hɔ. Ɛma ohui sɛ Mesia no bɛba wɔ “adapɛn” 69 mu wɔ bere a wɔaka asɛm a ɛne sɛ wɔnsan nkyekye Yerusalem nsi n’ananmu no akyi. (Daniel 9:24-27) Nanso, esiane sɛ na Yerusalem asɛe pasaa na asɔrefie no si kyɛe nti, ɛyɛ mmerɛw sɛ yebehu nea enti a Daniel abam tumi bui, ɔbotowee na odii awerɛhow.\n7. Dɛn na Daniel yɛe adapɛn abiɛsa?\n7 Kyerɛwtohɔ no ka sɛ: “Nna no mu na me, Daniel, me werɛ howee adapɛn abiɛsa; manni aduan a ɛyɛ dɛ, na nam ne nsã anka m’ano, nanso mansra koraa kosii sɛ adapɛn abiɛsa no wiee odu.” (Daniel 10:2, 3) Na “adapɛn abiɛsa” anaa nnafua 21 awerɛhodi ne mmuadadi no yɛ bere tenten. Ɛda adi sɛ ɛbaa awiei “ɔsram a edi kan no da a ɛto so aduonu anan.” (Daniel 10:4) Enti Twam a wodii no ɔsram a edi kan, Nisan, da a ɛto so 14 no ne ɛno akyi nnanson apiti afahyɛ no ka bere a Daniel dii mmuada no ho.\n8. Bere a na atwam bɛn mu na Daniel srɛɛ Yehowa akwankyerɛ denneennen, na dɛn na efii mu bae?\n8 Na biribi a ɛte saa ato Daniel pɛn wɔ bere bi a atwam mu. Saa bere no na wahaw wɔ Yehowa nkɔmhyɛ a ɛfa mfe 70 Yerusalem amamfõyɛ ho no mmamu ho. Dɛn na Daniel yɛɛ saa bere no? Daniel kae sɛ: “Na mede m’anim mekyerɛɛ [Yehowa, NW] Nyankopɔn, sɛ mede mmuada ne atweaatam ne nso merepɛ mpaebɔ ne nkotɔsrɛ.” Yehowa buaa Daniel mpaebɔ no denam ɔbɔfo Gabriel a ɔsomaa no baa ne nkyɛn bɛkaa asɛm a ɛhyɛɛ no nkuran yiye kyerɛɛ no no so. (Daniel 9:3, 21, 22) So saa bere yi nso Yehowa bɛyɛ saa ara na ɔde nkuranhyɛ a Daniel hia kɛse no ama no?\nANISOADEHU A ƐYƐ HU\n9, 10. (a) Na Daniel wɔ he bere a onyaa anisoadehu no? (b) Ka nea Daniel hui wɔ anisoadehu no mu.\n9 Daniel nsa kaa nea ɔhwehwɛ no. Ɔtoa so ka nea afei esi kyerɛ yɛn: “Na mewɔ asu kɛse Hidekel ano. Na memaa m’ani so mehwɛe, na hwɛ, ɔbarima bi a ofura nwera na Ufas sika bɔ n’asen ni.” (Daniel 10:4, 5) Na Hidekel yɛ nsubɔnten anan a efi Eden turo mu no mu biako. (Genesis 2:10-14) Wɔ Tete Persia no, na wɔfrɛ Hidekel sɛ Tigra, a ɛno mu na Hela din Tigris fi. Wɔfrɛɛ asase a ɛda ɛne Eufrate ntam no sɛ Mesopotamia, na ɛkyerɛ sɛ “Nsubɔnten Ntam Asase.” Eyi si so dua sɛ bere a Daniel nyaa anisoadehu yi na ɔda so wɔ Babilon asase so, ɛwom sɛ ebia na onni Babilon kurow ankasa mu de.\n10 Anisoadehu a Daniel nyae bɛn ara ni! Ɛda adi sɛ ɛnyɛ onipa bi kɛkɛ na ohuu no bere a ɔmaa n’ani so no. Daniel de nkyerɛkyerɛmu a emu da hɔ yi ma: “Na ne nipadua te sɛ sikabereɛbo, na n’anim te sɛ anyinam, na n’aniwa te sɛ ogyaframa, na n’abasa ne n’anan te sɛ ayowa a wɔahoa ho, na ne kasa nnyigyei te sɛ ɛpo huuyɛ nnyigyei.”—Daniel 10:6.\n11. Tumi bɛn na anisoadehu no nyae wɔ Daniel ne nnipa a na wɔka ne ho no so?\n11 Ɛwom sɛ nea Daniel hui no hyerɛn de, nanso ɔkae sɛ: “Mmarima a ɛka me ho no anhu ade no.” Esiane biribi a wɔankyerɛkyerɛ mu nti, “ehu kɛse kaa wɔn, na woguan kohintawee.” Enti, wogyaw Daniel nkutoo wɔ asubɔnten no ho. “Anisoadehu kɛse yi” nyaa no so tumi araa ma ɔkae sɛ: “Ahoɔden bi anka me mu, na m’ahoɔfɛ dan yɛɛ mmɔbɔmmɔbɔ, na mannya ahoɔden biara.”—Daniel 10:7, 8.\n12, 13. Dɛn na ɔsomafo no (a) ntade? (b) ne nipaban kyerɛ?\n12 Ma yɛnhwɛ ɔsomafo nwonwafo yi a ɔmaa ehu kɛse kaa Daniel no. Na “ofura nwera na Ufas sika bɔ n’asen.” Wɔ tete Israel no, na wɔde nwera pa a wɔafira a wɔde sika kɔkɔɔ anwene mu na ɛyɛ ɔsɔfopanyin no abɔso, asɔfotade a ɔde bisa Onyankopɔn apɛde ne nkatabo ne asɔfo afoforo no ntade. (Exodus 28:4-8; 39:27-29) Enti, na ɔsomafo no atade kyerɛ kronkronyɛ ne dibea a nidi ka ho.\n13 Ɔsomafo no nipaban nso maa ehu kaa Daniel—ne nipadua a ɛte sɛ aboɔden bo, n’anim hyɛnhyɛn, n’aniwa a ɛte sɛ ogyaframa, n’abasa ne n’anan akɛse a ɛhyerɛn yiye no. Ne nne a egyigye denneennen mpo no kanyan ehu. Na eyi nyinaa kyerɛ sɛ ɔkorɔn sen onipa. Na ‘ɔbarima a ofura nwera’ yi nyɛ obiara sɛ ɔbɔfo bi a ɔwɔ dibea kɛse wɔ Yehowa trabea kronkron a ɛhɔ na ɔde asɛm bi fi bae no mu. *\nWƆHYƐ ‘ƆBARIMA A WƆDƆ NO YIYE’ DEN\n14. Na mmoa bɛn na Daniel hia na watumi atie ɔbɔfo no asɛm no?\n14 Na asɛm a Yehowa bɔfo wɔ ma Daniel no mu yɛ duru na asete yɛ den. Na Daniel hia mmoa a ɛbɛma wanya honam ne adwene mu ahoɔden ansa na watumi atie asɛm no. Esiane sɛ na ɔbɔfo no nim eyi nti, ofi ɔdɔ mu boaa Daniel na ɔhyɛɛ no nkuran. Ma yentie sɛnea Daniel ankasa ka nea esii no.\n15. Dɛn na ɔbɔfo no yɛ de boaa Daniel?\n15 “Na metee ne nsɛm nne no, na m’ani so birii me ma mehwee ase, na m’anim butuw fam.” Ɛbɛyɛ sɛ ehu na ɛmaa Daniel ani so birii no. Dɛn na ɔbɔfo no yɛ de boaa no? Daniel kae sɛ: “Na hwɛ, nsa bi bɛkaa me kanyan me ma mikunkon me nankoroma ne me nsa so.” Afei nso, ɔbɔfo no de nsɛm yi hyɛɛ odiyifo no nkuran sɛ: “Daniel, ɔdɔfo, tie nsɛm a merebɛka makyerɛ wo, na gyina wo nan so, efisɛ wɔasoma me wo nkyɛn.” Ne nsa a ɔde kaa Daniel ne awerɛkyekyesɛm a ɔka kyerɛɛ no no hyɛɛ no den. Ɛwom sɛ na Daniel ho ‘popo’ de, nanso ‘ɔsɔre gyinaa hɔ.’—Daniel 10:9-11.\n16. (a) Yɛyɛ dɛn tumi hu sɛ Yehowa tie n’asomfo mpaebɔ ntɛm ara? (b) Dɛn nti na ɔbɔfo no kyɛe ansa na ɔrebɛboa Daniel? (Fa adaka no mu nsɛm ka ho.) (d) Asɛm bɛn na na ɔbɔfo no rebɛka akyerɛ Daniel?\n16 Ɔbɔfo no daa no adi sɛ wahyɛ da aba sɛ ɔrebɛhyɛ Daniel den. Ɔbɔfo no kae sɛ: “Nsuro, Daniel, na efi da a wode wo koma too so sɛ wobɛte ase na wobɛbrɛ wo ho ase wo Nyankopɔn anim no, wɔate wo nsɛm, na me nso, wo nsɛm nti na mebae.” Afei ɔbɔfo no kyerɛ nea enti a ɔkyɛe. Ɔkae sɛ: “Na Persia ahemman no bapɔmma siankaa me adaduonu da biako, na hwɛ, mmapɔmma atitiriw no mu biako, Mikael, bae bɛboaa me, na metraa hɔ Persia ahene no nkyɛn.” Bere a Mikael bɛboaa ɔbɔfo no, otumi wiee n’adwuma no na ɔbɛkaa asɛm a egye ntɛmpɛ yiye yi kyerɛɛ Daniel. “Na maba sɛ merebɛma woate nea ɛbɛyɛ wo man, nna a edi akyiri no mu; na nna no ho anisoadehu da so wɔ hɔ.”—Daniel 10:12-14.\n17, 18. Ɔkwan bɛn so na wɔboaa Daniel ne mprenu so, na dɛn na eyi ma otumi yɛe?\n17 Sɛ anka Daniel de anigye bɛpere ne ho sɛ ɔbɛte anwonwasɛm a ɛte saa no, ɛte sɛ nea nsɛm a ɔtee no haw no. Kyerɛwtohɔ no ka sɛ: “Na ɔne me kaa nsɛm yi no, mede m’anim misii fam, na metɔɔ mum.” Nanso na ɔbɔfo a wasoma no no ayɛ krado sɛ obefi ɔdɔ mu aboa no—ne mprenu so. Daniel kae sɛ: “Na hwɛ, obi a ɔte sɛ nnipa mma sɛso kãa m’anofafa, na mibuee m’ano mekasae.” *—Daniel 10:15, 16a.\n18 Bere a ɔbɔfo no de ne nsa kaa Daniel ano no, ɛhyɛɛ no den. (Fa toto Yesaia 6:7 ho.) Bere a Daniel tumi san kasae no, otumi kyerɛkyerɛɛ ahokyere a na ɔwom no mu kyerɛɛ ɔbɔfo a na wɔasoma no no. Daniel kae sɛ: “Owura, anisoadehu no mu m’akwaa ahima, na ahoɔden biara nni me mu; na ɛbɛyɛ dɛn na me wura akoa yi betumi ne me wura yi akasa? efisɛ afei de, ahoɔden biara nni me mu, na ɔhome bi nso nni me mu.”—Daniel 10:16b, 17.\n19. Ɔkwan bɛn so na wɔboaa Daniel ne mprɛnsa so, na dɛn na efii mu bae?\n19 Na ɛnyɛ sɛ Daniel renwiinwii anaa ɔde anoyi rema. Na ɔreka n’amanehunu ho asɛm kɛkɛ, na ɔbɔfo no gyee asɛm a ɔkae no toom. Enti, ɔbɔfo a na wɔasoma no no boaa Daniel ne mprɛnsa so. Odiyifo no kae sɛ: “Na obi a ɔte sɛ onipa sɛso san bɛkaa me bio, na ɔhyɛɛ me den.” Bere a ɔbɔfo no de ne nsa aka no ahyɛ no den akyi no, ɔkyekyee ne werɛ sɛ: “Nsuro, ɔdɔfo, asomdwoe nka wo, yɛ den, yɛ den!” Na ɛte sɛ nea nsa a wofi ɔdɔ mu de kaa Daniel ne saa nsɛm a ɛma denhyɛ no ne ade a Daniel hia. Dɛn na efii mu bae? Daniel kae sɛ: “Na ɔne me kasae no, mehyɛɛ me ho den, na mise: Ma me wura nkasa, efisɛ woahyɛ me den.” Afei de na Daniel asiesie ne ho ama adwuma foforo a ɛyɛ den.—Daniel 10:18, 19.\n20. Dɛn nti na na egye mmɔdenbɔ na ama ɔbɔfo a wɔasoma no no atumi ayɛ n’adwuma no?\n20 Bere a ɔbɔfo no hyɛɛ Daniel den boaa no ma onyaa adwene ne nipadua mu ahoɔden akyi no, ɔbɔfo no san kaa nea enti a ɔbae. Ɔkae sɛ: “So wunim nea enti a mebaa wo nkyɛn? Na afei na mɛsan me ne Persia bapɔmma no akɔko; na merebefi makɔ a, hwɛ, Hela bapɔmma no bɛba. Nanso mɛkyerɛ wo nea wɔakurukyerɛw nokware nhoma no mu, na obiara nni hɔ a obegyina aso me mu atia eyinom gye mo bapɔmma Mikael.”—Daniel 10:20, 21.\n21, 22. (a) Dɛn na yebetumi asua afi Daniel osuahu no mu afa sɛnea Yehowa ne n’asomfo di no ho? (b) Dɛn na afei wɔhyɛɛ Daniel nkuran wɔ ho?\n21 Hwɛ ɔdɔ a Yehowa wɔ ne sɛnea odwen afoforo ho! Ogyina nea n’asomfo tumi yɛ ne wɔn sintɔ so na ɔne wɔn di bere nyinaa. Ɛtɔ mmere bi a, ɔma wɔn adwuma a onim sɛ wobetumi ayɛ, ɛwom mpo sɛ wɔte nka sɛ wontumi nyɛ de. Nanso, ɔwɔ ɔpɛ sɛ obetie wɔn na ɔde nea wohia na aboa wɔn ma wɔayɛ wɔn nnwuma no ama wɔn. Momma yensuasua yɛn soro Agya, Yehowa, bere nyinaa denam ɔdɔ mu a yebefi de nkuranhyɛ ne denhyɛ ama yɛn mfɛfo asomfo no so.—Hebrifo 10:24.\n22 Ɔbɔfo no awerɛkyekyesɛm no hyɛɛ Daniel nkuran yiye. Ɛwom sɛ na Daniel mfe akɔ anim de, nanso afei de na wɔahyɛ no den ma wasiesie ne ho sɛ obegye nkɔmhyɛ atitiriw afoforo akyerɛw ato hɔ ma yɛanya so mfaso.\n^ nky. 13 Ɛwom sɛ wɔmmɔ ɔbɔfo yi din de, nanso ɛte sɛ nea ɔne ɔbɔfo koro no ara a wɔtee sɛ ɔka kyerɛɛ Gabriel sɛ ɔmmɛboa Daniel ma ɔnte anisoadehu bi a na wanya no ase no. (Fa Daniel 8:2, 15, 16 toto 12:7, 8 ho.) Afei nso, Daniel 10:13 kyerɛ sɛ Mikael, “mmapɔmma atitiriw no mu biako,” bɛboaa ɔbɔfo yi. Enti, ɛbɛyɛ sɛ na ɔbɔfo a wɔammɔ ne din yi nya hokwan ne Gabriel ne Mikael bom yɛ adwuma.\n^ nky. 17 Ɛwom sɛ ɛbɛyɛ sɛ ɔbɔfo a na ɔne Daniel rekasa no ara na ɔde ne nsa kaa n’ano na ɔmaa n’ani so tetew no de, nanso sɛnea wɔkyerɛw asɛm no kyerɛ sɛ ebetumi ayɛ ɔbɔfo foforo, ebia Gabriel na ɔyɛɛ saa. Sɛnea ɛte biara no, ɔbɔfo bi hyɛɛ Daniel den.\n• Dɛn nti na Yehowa bɔfo kyɛe ansa na ɔrebɛboa Daniel wɔ 536/535 A.Y.B. mu?\n• Dɛn na Onyankopɔn bɔfo a na wasoma no no ntade ne ne nipaban kyerɛ fa ne ho?\n• Mmoa bɛn na na Daniel hia, na ɔkwan bɛn so na ɔbɔfo no de maa mprɛnsa?\n• Asɛm bɛn na na ɔbɔfo no rebɛka akyerɛ Daniel?\n[Adaka wɔ kratafa 204, 205]\nSo Wɔyɛ Abɔfo a Wɔyɛ Ahwɛfo Anaa Sodifo a Wɔyɛ Adaemone?\nYEBETUMI asua pii afi nea Daniel nhoma no ka wɔ abɔfo ho no mu. Ɛka nea wɔyɛ de di Yehowa asɛm so ne mmɔden a wɔbɔ sɛ wɔbɛyɛ wɔn nnwuma awie ho asɛm kyerɛ yɛn.\nOnyankopɔn bɔfo kae sɛ bere a ɔreba ne Daniel abɛkasa no, “Persia ahemman bapɔmma” siw no kwan. Bere a ɔbɔfo a na wɔasoma no no ne no koe nnafua 21 akyi no, ɔnam Mikael, “mmapɔmma atitiriw no mu biako” mmoa nkutoo so na onyaa kwan kɔe. Ɔbɔfo no kae nso sɛ ɔbɛsan ne saa ɔtamfo no ne ebia “Hela bapɔmma” no akɔko. (Daniel 10:13, 20) Na eyi nyɛ adwuma ketewa mma ɔbɔfo mpo! Ɛnde, na henanom ne saa Persia ne Hela mmapɔmma no?\nNea edi kan no, yehu sɛ wɔfrɛ Mikael sɛ “mmapɔmma atitiriw no mu biako” ne “mo bapɔmma.” Akyiri yi wɔbɛfrɛɛ Mikael sɛ “ɔbapɔmma kɛse a ogyina hɔ ma [Daniel] man.” (Daniel 10:21; 12:1) Eyi kyerɛ sɛ Mikael ne ɔbɔfo a Yehowa paw no sɛ onni Israelfo no anim mfa sare no so no.—Exodus 23:20-23; 32:34; 33:2.\nNea esi saa adwene yi so dua ne osuani Yuda asɛm a ɛne sɛ “ɔbɔfo panyin Mikael ne ɔbonsam redi akameakame kasakasae Mose amu ho” no. (Yuda 9) Mikael dibea ne ne tumi ma ɔyɛ “ɔbɔfo panyin” a ɛkyerɛ “ɔbɔfo titiriw” ankasa. Nea ɛfata sen biara no, yentumi mfa dibea a ɛkorɔn yi mma obi foforo biara sɛ Yesu Kristo, Onyankopɔn Ba no, bere a na ɔmmɛtraa asase so ne bere a waba kɔ no akyi.—1 Tesalonikafo 4:16; Adiyisɛm 12:7-9.\nSo eyi kyerɛ sɛ Yehowa nso paw abɔfo ma wɔhwɛɛ aman te sɛ Persia ne Hela so de kyerɛɛ wɔn kwan wɔ wɔn nsɛm mu? Wiɛ, Yesu Kristo, Onyankopɔn Ba no, kaa pefee sɛ: ‘Wi yi ase sodifo rennya me hɔ hwee.’ Yesu san kae sɛ: “M’ahenni mfi wi yi ase . . . m’ahenni mfi ha.” (Yohane 14:30; 18:36) Ɔsomafo Yohane kae sɛ “wiase nyinaa da ɔbɔne no mu.” (1 Yohane 5:19) Ɛda adi pefee sɛ wiase aman no mmaa Onyankopɔn anaa Kristo akwankyerɛ anaa ahenni ase da. Ɛwom sɛ Yehowa ma “atumfoɔ a wɔkorɔn” no kwan ma wɔtra hɔ di wiase amansɛm ho dwuma de, nanso ɔmpaw n’abɔfo sɛ wɔnhwɛ wɔn so. (Romafo 13:1-7, NW) Satan Ɔbonsam nkutoo na obetumi de “mmapɔmma” anaa “sodifo ahorow” asi wɔn so. Wɔbɛyɛ adaemone a wɔyɛ sodifo na ɛnyɛ abɔfo a wɔyɛ ahwɛfo. Enti, adaemone dɔm, anaa “mmapɔmma” a aniwa nhu wɔn wɔ hɔ a wɔhyɛ nnipa atumfoɔ akyi, ma enti ɛnyɛ nnipa nkutoo na wɔde aman ntam ntawntawdi ba.\n[Mfonini nkutoo na ɛwɔ kratafa 199]\n[Mfonini nkutoo na ɛwɔ kratafa 207]\nShare Share Onyankopɔn Somafo Hyɛ No Den\ndp ti 12 kr. 198-209


Yesaia 11 | Intanɛt So Bible| Wiase Foforɔ Nkyerɛaseɛ\n11 Duforo+ bi befifi afi Yese dunsin mu,+ na dubaa+ befi ne ntini mu asow aba.+ 2 Yehowa honhom besi no so,+ nyansa+ ne ntease+ honhom, afotu ne tumi honhom,+ nimdeɛ+ ne Yehowa suro honhom.+ 3 Yehowa suro+ bɛyɛ no anika. Ɛnyɛ nea n’ani hu so na obebu atɛn, na ɛnyɛ nea n’aso te so na obeyi ntɛn.+ 4 Na ɔde atɛntrenee bebu ahiafo atɛn+ na ɔde trenee ayi asase so ahobrɛasefo ntɛn. Na ɔde n’anom abaa+ bɛbɔ asase no na ɔde n’anom honhom akum abɔnefo.+ 5 Ɔde trenee bɛyɛ abɔso abɔ n’asen+ na ɔde nokwaredi akyekyere ne sisi.+ 6 Na pataku ne oguammaa bɛtena*+ na ɔsebɔ ne abirekyi ba ada faako, na nantwi ba ne gyata+ ne aboa a wadɔ bɛbom atena faako+ na abarimaa ketewaa aka wɔn. 7 Nantwibere ne osisi bɛbom adidi na wɔn mma ada faako. Na gyata mpo bɛwe wura sɛ nantwinini.+ 8 Akokoaa begoru ɔprammiri+ amoa ano na abofra a watwa nufu de ne nsa aka ahurutoa bɔn. 9 Wɔrenyɛ bɔne+ na wɔrensɛe ade bio wɔ me bepɔw kronkron+ no nyinaa so, efisɛ Yehowa ho nimdeɛ bɛhyɛ asase so mã sɛnea nsu akata po so no.+ 10 Saa da no,+ Yese ntini+ begyina sɛ ahyɛnsode ama aman nyinaa.+ Na amanaman bɛhwehwɛ n’akyi kwan,+ na n’asoɛe bɛyɛ anuonyambea.+ 11 Saa da no, Yehowa bɛteɛ ne nsa ne mprenu so+ de agye ne man nkae afi Asiria+ ne Egypt,+ Patros+ ne Kus,+ Elam+ ne Sinar,+ Hamat ne po so nsupɔw+ nyinaa so. 12 Na ɔbɛma ahyɛnsode bi so ama aman no na waboaboa Israelfo a wɔapete no ano,+ na ɔbɛka Yudafo a wɔahwete no afi asase no afanan+ nyinaa aboa ano. 13 Na Efraim anibere befi hɔ,+ na wobetwa wɔn a wɔtan Yuda no agu. Efraim ani remmere Yuda bio, na Yuda renhiahia Efraim ho bio.+ 14 Wobetu akosi Filistifo mmati so wɔ atɔe,+ na wɔbɛbom afow Apueifo.+ Wobedi Edom ne Moab so+ na Ammonfo abɛhyɛ wɔn ase.+ 15 Na Yehowa betwa Egypt po+ no tɛkrɛma, na ɔde ne honhom hyehyew no behim ne nsa wɔ asubɔnten kɛse+ no so. Na ɔbɛbɔ n’asuten ason no na wama nnipa de wɔn mpaboa mpo afa mu.+ 16 Na ɔkwantempɔn+ befi Asiria abɛda hɔ ama ne man nkaefo+ a wɔaka no,+ sɛnea ebi bɛdaa hɔ da a Israel fii Egypt asase so no.\n^ Kyerɛ sɛ wobehyiam bere ne bere mu.


ምሳሌ 15 NASV – Mmɛbusɛm 15 ASCB | Biblica\nምሳሌ 15 NASV – Mmɛbusɛm 15 ASCB\n1Mmuaeɛ pa dwodwo abufuo,\nnanso asɛm a ano yɛ den hwanyane abufuo mu.\n2Onyansafoɔ tɛkrɛma yi nimdeɛ ayɛ,\nnanso ɔkwasea ano woro agyimisɛm.\n3Awurade ani hunu baabiara,\nna ɛhwɛ amumuyɛfoɔ ne apapafoɔ.\n4Tɛkrɛma a ɛde abodwoɔ ba yɛ nkwa dua,\nnanso nnaadaa tɛkrɛma dwerɛ honhom.\n5Ɔkwasea mmfa nʼagya ntenesoɔ nyɛ hwee,\nna deɛ ɔtie ntenesoɔ no kyerɛ sɛ ɔyɛ ɔnitefoɔ.\n6Ahonya bebree wɔ ɔteneneeni fie,\nnanso amumuyɛfoɔ adenya de ɔhaw brɛ wɔn.\n7Anyansafoɔ ano trɛtrɛ nimdeɛ mu;\nnanso ɛnyɛ saa na nkwaseafoɔ akoma teɛ.\n8Awurade kyiri amumuyɛfoɔ afɔrebɔ,\nnanso teefoɔ mpaeɛbɔ sɔ nʼani.\n9Awurade kyiri amumuyɛfoɔ akwan,\nnanso ɔdɔ wɔn a wɔti tenenee.\n10Asotwe denden wɔ hɔ ma dea ɔmane firi ɛkwan no so,\ndeɛ ɔtane ntenesoɔ no bɛwu.\n11Owuo ne Ɔsɛeɛ da Awurade anim,\nna nnipa akoma mu deɛ, ɔnim ma ɛboro so.\n12Ɔfɛdifoɔ mpɛ ntenesoɔ;\nɔnnkɔbisa anyansafoɔ hwee.\n13Anigyeɛ akoma ma anim yɛ seresere,\nna akoma a abotoɔ dwerɛ honhom.\n14Nhunumufoɔ akoma hwehwɛ nimdeɛ,\nnanso ɔkwasea ano ka agyimisɛm.\n15Wɔn a wɔhyɛ wɔn so nna nyinaa yɛ mmɔbɔmmɔbɔ,\nnanso anigyeɛ akoma wɔ daa ahosɛpɛ mu.\n16Ketewa bi a yɛnya a Awurade suro ka ho no yɛ\nsene ahonyadeɛ bebree a ɔhaw bata ho.\n17Nhahamma aduane a ɔdɔ wɔ mu no yɛ\nsene nantwie sradenam a ɔtan bata ho.\n18Deɛ ne bo fu ntɛm de mpaapaemu ba,\nnanso deɛ ɔwɔ ntoboaseɛ pata ntɔkwa.\n19Nkasɛɛ ama onihafoɔ kwan asi,\nnanso teneneefoɔ kwan yɛ tempɔn.\n20Ɔba nyansafoɔ ma nʼagya ani gye\nnanso ɔba kwasea bu ne maame animtiaa.\n21Agyimisɛm ma deɛ ɔnni adwene ani gye,\nnanso deɛ ɔwɔ nteaseɛ no fa ɛkwan a ɛtene so.\n22Nhyehyɛeɛ a ɛnni afotuo no sɛe,\nnanso afotufoɔ bebree ma ɛyɛ yie.\n23Onipa a ɔma mmuaeɛ a ɛfata no ani gye,\nasɛm a ɛba berɛ pa mu no nso yɛ.\n24Onyansafoɔ asetena mu kwan ma no nkɔsoɔ\nɛsi ne da mu korɔ ho ɛkwan.\n25Awurade sɛe ɔhantanni fie\nna ɔma akunafoɔ ahyeɛ yɛ pɛpɛɛpɛ.\n26Awurade kyiri amumuyɛfoɔ nsusuiɛ,\nnanso nʼani sɔ wɔn a wɔyɛ kronn no deɛ.\n27Ɔdufudepɛfoɔ de ɔhaw brɛ nʼabusua,\nnanso deɛ ɔkyiri kɛtɛasehyɛ no bɛnya nkwa.\n28Ɔteneneeni akoma kari ne mmuaeɛ,\nnanso omumuyɛfoɔ ano woro bɔne.\n29Awurade mmɛn amumuyɛfoɔ koraa\nnanso ɔte ɔteneneeni mpaeɛbɔ.\n30Animu a ɛteɛ ma akoma nya ahomeka,\nna asɛm pa ma nnompe ahoɔden.\n31Deɛ ɔtie animka a ɛma nkwa no\nne anyansafoɔ bɛbɔ mu atena ase.\n32Deɛ ɔmfa ahohyɛsoɔ no bu ne ho animtiaa,\nna deɛ ɔtie ntenesoɔ no nya nhunumu.\n33Awurade suro kyerɛ onipa nyansa,\nahobrɛaseɛ di animuonyam anim.\nASCB : Mmɛbusɛm 15


Psalm 135 KJV - Nnwom 135 NA-TWI | Biblica América Latina\nPsalm 135 KJV - Nnwom 135 NA-TWI\n1Kamfo Awurade! Monkamfo ne din, Awurade asomfo 2 a, mugyina Awurade fi a ɛyɛ Onyankopɔn fi hɔ no. 3 Monkamfo Awurade efisɛ, oye. Monto ayeyi nnwom wɔ ne din mu efisɛ, ne yam ye. 4 Oyii Yakob maa ne ho na oyii Israelfo sɛ n’ankasa ne de.\n5 Minim sɛ yɛn Awurade yɛ ɔkɛse; Ɔyɛ ɔkɛse sen anyame no nyinaa. 6 Ɔyɛ nea ɔpɛ biara wɔ soro ne asase so, ɛpo mu ne ɛpo ase pɛɛ. 7 Ɔma ahum mu mununkum fi asase ano ba; ɔma anyinam twa fi ahum no mu na watwe mframa afi ne hintabea. 8 Okum nnipa ne mmoa nyinaa mmakan wɔ Misraim. 9 Ɛhɔ na ɔyɛɛ anwonwade de twee ɔhene ne ne mpanyimfo aso. 10 Ɔsɛee aman pii, kunkum ahene atumfo. 11 Okum Amorihene, Sihon. Okum Basanhene, Og ne ahene a wɔwɔ Kanaan nyinaa. 12 Ɔde wɔn nsase maa ne nkurɔfo. Ɔde maa Israel.\n13 Awurade, daa wɔbɔ wo din sɛ woyɛ Onyankopɔn. Nkyirimma nyinaa bɛkae wo. 14 Awurade bɛbɔ ne nkurɔfo ho ban. Obehu n’asomfo mmɔbɔ.\n15 Wɔde dwetɛ ne sikakɔkɔɔ na ɛyɛɛ aman no mu anyame no; wɔde nnipa nsa nso na ɛyɛe. 16 Wɔwɔ ano, nanso wɔnkasa; wɔwɔ ani, nanso wonhu ade, 17 wɔwɔ aso, nanso wɔnte asɛm na wontumi nhome nso. 18 Wɔn a wɔyɛɛ wɔn na wogye wɔn di no nyinaa nyɛ te sɛ ahoni no ara pɛ.\n19 Monkamfo Awurade, nnipa a mowɔ Israel; monkamfo no, mo Nyankopɔn asɔfo! 20 Monkamfo no, mo Lewifo; monkamfo no, mo a mosom no nyinaa! 21 Monkamfo Awurade wɔ Sion, wɔ Yerusalem, ne fi.\nNA-TWI : Nnwom 135


Onyankopɔn nkurɔfo benya nhyira bebree (1-12)\nYehowa de nsã pa bɛtow pon (6)\nOwu nni hɔ bio (8)\n25 O Yehowa, wone me Nyankopɔn. Mema wo so, na miyi wo din ayɛ,Efisɛ woayɛ anwonwade pii,+Nneɛma a wobɔɔ wo tirim* wɔ ho fi tete no,+Ayɛ nokware,+ na aba mu. 2 Woama kurow bi adan abo* sum hɔ,Woama kurow dennen adwiriw agu pasapasa, Ahɔho* aban no nyɛ kurow bio;Wɔrensan nsi bio da. 3 Ɛno nti, nnipa a wɔn ho yɛ den bɛhyɛ wo anuonyam;Amanaman atirimɔdenfo kurow besuro wo.+ 4 Efisɛ woabɛyɛ mmɔborɔwafo abannennen,Ohiani abannennen wɔ n’ahohia mu,+Ahum ano guankɔbea,Ne ɔhyew mu onwini.+ Bere a atirimɔdenfo abufuw* te sɛ ahum a ɛpem ɔfasu, 5 Te sɛ sare so ɔhyew no,Wobrɛ ahɔho* dede ase. Sɛnea omununkum nwini gye ɔhyew no,Saa ara na woma atirimɔdenfo dwom ano brɛ ase. 6 Bepɔw yi so+ na asafo Yehowa bɛtow aman nyinaa pon;Ɔde aduan pa,+Ɔde nsã pa,*Ɔde aduan pa a hon fra mu,Ɔde nsã pa a wɔasɔn so. 7 Bepɔw yi so na obeyi* nkataho a ɛkata nnipa nyinaa soNe ntama* a wɔde akata aman nyinaa so no. 8 Ɔbɛmene owu* afebɔɔ,+Na Awurade Tumfo Yehowa bɛpopa obiara anim nisu.+ Obeyi ne man animguase* afi asaase nyinaa so,Efisɛ Yehowa ankasa na waka. 9 Saa da no wɔbɛka sɛ: “Hwɛ! Yɛn Nyankopɔn ni!+ Yɛde yɛn ani ato no so,+Na obegye yɛn.+ Yehowa ni! Yɛde yɛn ani ato no so. Momma yɛn ani nnye, na yenni ne nkwagye mu ahurusi.”+ 10 Efisɛ Yehowa de ne nsa bɛto bepɔw yi so,+Na wobetiatia Moab so wɔ n’ankasa asaase so+Te sɛ nwura bebree a wotiatia so wɔ sumina* so. 11 Na ɔbɛtwe ne nsam wɔ soTe sɛ nea osuguarefo twe ne nsam guare no,Na ɔbɛdannan ne nsa yiyeDe abrɛ n’ahantan ase.+ 12 Na kurow dennen ne w’afasu atenten a ɛbɔ wo ho ban no,Obebubu agu;Obedwiriw agu fam, mfuturu mu.\n^ Anaa “Nneɛma a wutuu ho agyina.”\n^ Anaa “afabo.”\n^ Anaa “bobesa a ada ase.”\n^ Anaa “nkataanim.”\n^ Anaa “Obeyi owu afi hɔ.”


Psalmen 112 HTB - Nnwom 112 ASCB\nNhyira nka onipa a ɔsuro Awurade\nna ɔnya nʼahyɛdeɛ mu anigyeɛ pii.\n2Ne mma bɛyɛ atumfoɔ wɔ asase no so;\nteneneefoɔ awoɔ ntoatoasoɔ bɛnya nhyira.\n3Ahonya ne sika wɔ ne fie,\nna ne tenenee tena hɔ daa.\n4Esum mu mpo hann pue ma nnipa a wɔtene,\nma ɔdomfoɔ, mmɔborɔhunufoɔ ne ɔnokwafoɔ.\n5Yiedie bɛba deɛ ne tirim yɛ mmrɛ na ɔde fɛm kwa.\nYiedie bɛba deɛ ɔde atɛntenenee yɛ ne nneɛma so.\n6Ampa ara, ɔrenhinhim da biara da;\nwɔbɛkae onipa tenenee daa.\n7Ɔte asɛmmɔne a, ɛmmɔ ne hu;\nnʼakoma atim wɔ Awurade mu ahotosoɔ mu.\n8Nʼakoma wɔ banbɔ, na ɔnsuro;\nawieeɛ no, ɔde nkonimdie bɛhyia nʼatamfoɔ.\n9Ɔto nʼakyɛdeɛ pete aman so ma ahiafoɔ,\nne tenenee wɔ hɔ daa;\nwɔbɛkae wɔn daa na wɔahyɛ wɔn animuonyam.\n10Omumuyɛfoɔ bɛhunu ama ayɛ no yea,\nɔbɛtwere ne se na wafɔn;\nomumuyɛfoɔ tirimpɔ bɛyɛ kwa.\nASCB : Nnwom 112


Luka 7 | Intanɛt So Bible| Wiase Foforɔ Nkyerɛaseɛ\nLuka Asɛmpa 7:1-50\nƆsraani panyin bi gyidi (1-10)\nYesu nyan okunafo bi ba wɔ Nain (11-17)\nƆkamfoo Yohane Suboni (18-30)\nƆkaa awo ntoatoaso asoɔdenfo no anim (31-35)\nƆde ɔbea debɔneyɛfo bi bɔne kyɛɛ no (36-50)\nMmarima baanu a na wɔde ka ho mfatoho no (41-43)\n7 Bere a ɔkaa ne nsɛm no nyinaa kyerɛɛ nkurɔfo no wiei no, ɔkɔɔ Kapernaum. 2 Ná ɔsraani panyin bi wɔ akoa bi a ɔdɔ no paa. Ná akoa no yare denneennen a ɔreyɛ awu.+ 3 Enti bere a ɔsraani panyin no tee Yesu nka no, ɔsomaa Yudafo mpanyimfo bi sɛ wɔnkɔsrɛ no mma ɔmmɛsa n’akoa no yare. 4 Enti wɔbaa Yesu nkyɛn, na wofii ase srɛɛ no denneennen sɛ: “Ɔfata sɛ woyɛ eyi ma no, 5 efisɛ ɔdɔ yɛn man no, na ɔno ankasa na osii yɛn hyiadan no.” 6 Enti Yesu ne wɔn kɔe. Na bere a ɔreyɛ adu ofie hɔ no, na ɔsraani panyin no adi kan asoma ne nnamfo sɛ wɔmmɛka nkyerɛ no sɛ: “Owura, nhaw wo ho, na memfata sɛ woba me fi.+ 7 Ɛno nti, mansusuw sɛ mefata sɛ meba wo nkyɛn. Wo de, ka biribi ma m’akoa no ho ntɔ no. 8 Efisɛ me nso mehyɛ obi ase, na mewɔ asraafo hyɛ m’ase. Meka kyerɛ oyi sɛ, ‘Kɔ!’ na ɔkɔ, na meka kyerɛ ɔfoforo sɛ ‘Bra!’ na waba, na meka kyerɛ m’akoa sɛ, ‘Yɛ eyi!’ na wayɛ.” 9 Bere a Yesu tee eyi no, ɔbarima no ho yɛɛ no nwonwa. Na Yesu dan n’ani kyerɛɛ nnipadɔm a wodi n’akyi no kae sɛ: “Mereka akyerɛ mo sɛ, minhuu gyidi a ɛso saa wɔ Israel mpo.”+ 10 Bere a wɔn a wɔsomaa wɔn no san wɔn akyi kɔɔ fie no, wokohui sɛ akoa no ho atɔ no.+ 11 Eyi akyi pɛɛ no, ɔkɔɔ kurow bi a wɔfrɛ no Nain mu, na na n’asuafo no ne nnipadɔm kɛse bi ka ne ho. 12 Bere a ɔbɛn kurow no pon ano no, hwɛ! ná nkurɔfo so ɔbarima bi a wawu de no repue afi kurow no mu. Ná ɔbarima no yɛ ne maame ba baako pɛ,*+ na na maame no yɛ okunafo. Ná nnipadɔm kɛse bi a wofi kurow no mu nso ka maame no ho. 13 Bere a Awurade huu maame no, ɔyɛɛ no mmɔbɔ,+ na ɔka kyerɛɛ no sɛ: “Gyae su.”+ 14 Enti Yesu bɛn wɔn, na ɔde ne nsa kaa ade a funu no da so no. Na wɔn a ɛso wɔn no gyinae. Ɛnna ɔkae sɛ: “Aberante, mise wo sɛ, sɔre!”+ 15 Na aberante a wawu no sɔre tenaa ase, na ofii ase kasae, na Yesu de no maa ne maame.+ 16 Na ehu kaa wɔn nyinaa, na wofii ase hyɛɛ Onyankopɔn anuonyam sɛ: “Wɔama odiyifo kɛse bi so wɔ yɛn mu.”+ Wɔka kaa ho sɛ: “Onyankopɔn atwa n’ani abɛhwɛ ne nkurɔfo.”+ 17 Na ne ho asɛm yi trɛw kɔɔ Yudea nyinaa ne nkurow a atwa ho ahyia nyinaa mu. 18 Na Yohane asuafo no kɔkaa eyinom nyinaa kyerɛɛ no.+ 19 Enti Yohane frɛɛ n’asuafo no mu baanu somaa wɔn Awurade nkyɛn sɛ wonkobisa no sɛ: “Wone Nea Ɔreba no,+ anaasɛ yɛnhwɛ obi foforo kwan?” 20 Bere a mmarima no koduu Yesu nkyɛn no, wɔkae sɛ: “Yohane Suboni asoma yɛn sɛ yemmebisa wo sɛ, ‘Wone Nea Ɔreba no, anaasɛ yɛnhwɛ obi foforo kwan?’” 21 Saa bere no ara mu, ɔsaa wɔn a wɔn yare mu yɛ den ne wɔn a wɔn yare mu nyɛ den nyinaa yare,+ na ɔsaa wɔn a wɔwɔ ahonhommɔne nso yare, na ɔdom anifuraefo pii ma wohuu ade. 22 Enti ɔka kyerɛɛ wɔn sɛ: “Monkɔ na monkɔka nea moahu na moate yi nkyerɛ Yohane sɛ: Seesei anifuraefo hu ade,+ mmubuafo nantew, akwatafo nya ayaresa,* wɔn a wɔn aso asiw te asɛm,+ wonyan awufo, na wɔka asɛmpa no kyerɛ ahiafo.+ 23 Anigye ne obiara a mentoo no hintidua.”+ 24 Bere a wɔn a Yohane somaa wɔn no kɔe no, Yesu fii ase kaa Yohane ho asɛm kyerɛɛ nnipadɔm no sɛ: “Dɛn na mokɔɔ sare so kɔhwɛe? Demmire* a mframa rewosow no anaa?+ 25 Ɛnde, dɛn na mupue kɔhwɛe? Ɔbarima a ɔhyɛ ataade pa*+ anaa? Hwɛ, wɔn a wɔhyɛ ntaade fɛfɛɛfɛ a wodi dɛw no, wɔte ahemfi. 26 Dɛn koraa na mupue kɔhwɛe? Odiyifo anaa? Yiw, ɔyɛ odiyifo, na ɔsen odiyifo mpo.+ 27 Oyi ne nea wɔakyerɛw ne ho asɛm sɛ: ‘Hwɛ! meresoma me somafo adi w’anim, na ɔno na obesiesie kwan mu ama wo.’+ 28 Mereka akyerɛ mo sɛ, wɔn a mmea awo wɔn nyinaa mu no, obiara nni hɔ a ɔyɛ kɛse sen Yohane, nanso nea osua wɔ Onyankopɔn Ahenni mu no yɛ kɛse sen no.”+ 29 (Bere a nkurɔfo no nyinaa ne wɔn a wogyigye tow no tee eyi no, wɔkae sɛ Onyankopɔn yɛ treneeni, efisɛ na Yohane abɔ wɔn asu.+ 30 Nanso Farisifo ne wɔn a wonim Mmara no amfa Onyankopɔn afotu* a ɔde ama wɔn no anyɛ hwee,+ esiane sɛ Yohane ammɔ wɔn asu nti.) 31 “Henanom ho na mede awo ntoatoaso yi bɛtoto, na wɔte sɛ henanom?+ 32 Wɔte sɛ mmofra nkumaa a wɔtete gua so a wɔrekeka kyerɛ wɔn ho sɛ: ‘Yɛde atɛntɛbɛn bɔɔ nnwom maa mo, nanso moansaw; yesui na yɛteɛteɛɛm, nanso moansu bi.’ 33 Saa ara nso na Yohane Suboni bae no, wannidi* na wannom nsã,*+ na mokae sɛ, ‘Ɔwɔ honhommɔne.’ 34 Onipa Ba no aba, odidi na ɔnom, nanso moka sɛ: ‘Hwɛ! Ɔbarima didifo* ne kɔwensani, wɔn a wogyigye tow ne nnebɔneyɛfo adamfo!’+ 35 Nanso, nyansa nam ne mma* nyinaa so di bem.”*+ 36 Na Farisini bi kɔɔ so srɛɛ no sɛ ɔne no mmedidi. Enti ɔkɔɔ Farisini no fi kɔtenaa ase didii.* 37 Na hwɛ! ɔbea bi a wonim no kurow no mu sɛ ɔdebɔneyɛfo tee sɛ Yesu redidi* wɔ Farisini no fi, na ɔde alabasta toa a ngo huamhuam wom bae.+ 38 Na obegyinaa ne nan ho wɔ n’akyi sui, na ofii ase de ne nisu fɔw ne nan ho, na ɔde ne ti nwi popae. Afei ofew ne nan ho, na ɔde ngo huamhuam no srasraa ho. 39 Bere a Farisini a ɔtoo nsa frɛɛ no no hui no, ɔkae wɔ ne mu sɛ: “Sɛ ɔbarima yi yɛ odiyifo ampa a, anka obehu onii ko a ɔde ne nsa reka no no. Anka obehu sɛ ɔbea yi yɛ ɔdebɔneyɛfo.”+ 40 Ɛnna Yesu ka kyerɛɛ no sɛ: “Simon, mewɔ biribi ka kyerɛ wo.” Na ɔkae sɛ: “Ɔkyerɛkyerɛfo, ka!” 41 “Mmarima baanu kɔbɔɔ bosea wɔ owura bi hɔ. Baako gyee denare* 500, ɛnna ɔfoforo no nso gyee 50. 42 Ná wonni hwee a wɔde betua ka no, enti ɔde wɔn aka no kyɛɛ wɔn korakora. Wohwɛ a, wɔn mu hena na ɔbɛdɔ owura no kɛse?” 43 Simon buaa no sɛ: “Misusuw sɛ nea ɔde pii kyɛɛ no no.” Yesu ka kyerɛɛ no sɛ: “Woabua no yiye.” 44 Ɛnna ɔdan n’ani hwɛɛ ɔbea no, na ɔka kyerɛɛ Simon sɛ: “Woahu ɔbea yi? Bere a mebaa wo fi no, woamma me nsu anhohoro me nan ho. Nanso ɔbea yi de ne nisu afɔw me nan ho, na ɔde ne ti nwi apopa. 45 Woamfew m’ano, nanso ɔbea yi de, efi bere a mebae no, onnyaee me nan ho few. 46 Woanhwie ngo angu me tirim, nanso ɔbea yi de, wahwie ngo huamhuam agu me nan ho. 47 Enti mereka akyerɛ wo sɛ, ɛwom sɛ ne bɔne dɔɔso* de, nanso wɔde akyɛ no.+ Ɛno nti, wakyerɛ ɔdɔ kɛse. Nanso nea wɔde kakraa bi kyɛ no no, ɔkyerɛ ɔdɔ kakraa bi.” 48 Afei ɔka kyerɛɛ ɔbea no sɛ: “Wɔde wo bɔne akyɛ wo.”+ 49 Na wɔn a wɔne no redidi* no fii ase kekae sɛ: “Onipa bɛn koraa ni a ɔde bɔne mpo kyɛ yi?”+ 50 Ɛnna Yesu ka kyerɛɛ ɔbea no sɛ: “Wo gyidi agye wo nkwa;+ fa asomdwoe kɔ.”\n^ Nt., “ɔwoo no koro.”\n^ Anaa “akwatafo ho fi.”\n^ Anaa “ataade kamakama.”\n^ Anaa “akwankyerɛ.”\n^ Nt., “wanni paanoo.”\n^ Anaa “Ɔbarima a odidi boro so.”\n^ Anaa “nea efi mu ba.”\n^ Anaa “nkonim.”\n^ Anaa “kɔtenaa adidipon ho.”\n^ Anaa “Yesu te adidipon ho.”\n^ Anaa “ne bɔne yɛ kɛse.”\n^ Anaa “wɔn a na wɔne no te adidipon ho.”


Mũdi mu Kurafo Akokodurufo Di Nasi Ɔtaa so Nkonim\nƆwɛn-Aban—Nea Adesua Nsɛm Wom | March 15, 2001\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Shona Silozi Slovak Slovenian Spanish Sranantongo Swahili Swedish Thai Tsonga Tswana Turkish Twi Ukrainian Urdu Vietnamese Zulu\nMumfi Ahotoso a Emu Yɛ Den Mu Nnyina Hɔ Pɛ\n“ME BA, yɛ onyansafo, na ma me koma ntɔ me yam, na manya asɛm mabua nea ɔbɔ me ahohora.” (Mmebusɛm 27:11) Asɛm a ɛka koma yi da no adi sɛ Onyankopɔn abɔde a wonim nyansa tumi ma Yehowa koma ani gye esiane sɛ wodi no nokware nti. (Sefania 3:17) Nanso, Satan, ɔhohorabɔfo no, asi ne bo sɛ ɔbɛma wɔn a wɔsom Yehowa no agyae wɔn mudi mu.—Hiob 1:10, 11.\nNe titiriw efi afeha a ɛto so 20 no mfiase a wɔtow Satan fii soro too asase so no, wafa Yehowa nkurɔfo ho abufuw kɛse. (Adiyisɛm 12:10, 12) Nanso, nokware Kristofo ‘afi ahotoso a emu yɛ den mu agyina hɔ pɛ’ akura wɔn mudi mu ama Onyankopɔn. (Kolosefo 4:12) Ma yensusuw mudi mu kura a ɛda nsow saa no biako—Yehowa Adansefo a na wɔwɔ Germany ansa na Wiase Ko II reba ne ɛno akyi—ho nhwɛ.\nAdwuma a Wɔde Nsi Yɛ Kowie Mudi Mu Kura Ho Sɔhwɛ Mu\nWɔ 1920 ne 1930 mfe no mu no, Bibelforscher, sɛnea na wɔfrɛ Yehowa Adansefo wɔ Germany saa bere no, kyekyɛɛ Bible ho nhoma pii. Afe 1919 ne afe 1933 ntam hɔ no, sɛ wɔkyekyem pɛpɛɛpɛ a, wɔmaa abusua biara a ɛwɔ Germany no nhoma, nhomawa, anaa nsɛmma nhoma awotwe.\nSaa bere no, na Germany yɛ mmeae a Kristo akyidifo a wɔde honhom asra wɔn no wɔ kɛse paa no mu biako. Nokwarem no, wɔ nnipa 83,941 a wodii Awurade Anwummeduan no bi wɔ wiase nyinaa wɔ afe 1933 mu no, na bɛyɛ ɔha biara mu 30 na wɔte Germany. Nanso, ankyɛ na saa German Adansefo yi hyiaa mudi mu kura ho sɔhwɛ ahorow a ɛyɛ hu. (Adiyisɛm 12:17; 14:12) Adi a woyii wɔn fii nnwuma mu, tow a wɔtow hyɛɛ wɔn so wɔ wɔn afie mu, ne yi a woyii wɔn adi fii sukuu mu no bɛdan ɔhwe, ɔkyere, ne afiasenna ntɛm ara. (Mfonini 1) Enti, mfe a edii Wiase Ko II anim mu no, na Yehowa Adansefo yɛ wɔn a wogu nneduaban ahorow mu nyinaa mu ɔha biara mu 5 kosi 10.\nNea Enti a Nasifo Taa Adansefo No\nNanso, dɛn nti na Yehowa Adansefo ho yɛɛ Nasi nniso no abufuw? Wɔ abakɔsɛm ho ɔbenfo Ian Kershaw nhoma Hitler—1889-1936: Hubris, mu no, ɔkae sɛ nea ɛmaa wɔde ani sii Adansefo no so ne sɛ “wɔannyae wɔn ho mu koraa anyɛ nea Nasi man no kae biara.”\nNhoma a ɛne Betrayal—German Churches and the Holocaust, a abakɔsɛm ho ɔbenfo Robert P. Ericksen ne Yudafo ho nsɛm ho ɔbenfo Susannah Heschel, yɛɛ ne samufo no kyerɛkyerɛɛ mu sɛ, Adansefo “no amfa wɔn ho anhyɛ basabasayɛ anaa asraadi mu. . . . Adansefo no gye dii sɛ ɛnsɛ sɛ wogyina afã biara wɔ amammuisɛm mu, a na ɛkyerɛ sɛ wɔrento aba mma Hitler, na saa ara nso na na wɔrenkyia Hitler nkyia no.” Nhoma koro no ara de ka ho sɛ, eyi hyɛɛ Nasifo no abufuw, na ɛde Adansefo no baa ɔhaw mu efisɛ na “Ɔman Sohyialisfo no rempene wɔn ho a wɔremfa nhyɛ mu saa no so.”\nWiase Nyinaa Kasatia ne Ntua Kɛse a Wɔde Ba Wɔn So\nJoseph F. Rutherford a saa bere no na odi adwuma no anim no de krataa a ɛkasa tia Nasifo sɔretia no somaa ɔsomafo titiriw bi wɔ February 9, 1934 mu, ma ɔde kɔmaa Hitler. (Mfonini 2) Wɔ October 7, 1934 no, Yehowa Adansefo a wɔwɔ aman 50 mu a Germany ka ho no de nkrataa bɛyɛ 20,000 ne hamabɔfo so nsɛm a ɛkasa tia ɔsɔretia no dii Rutherford krataa no akyi kɔmaa Hitler.\nNasifo yɛɛ ho ade denam ɔtaa no a womiaa mu so. Wɔ April 1, 1935 no, wɔbaraa Adansefo no wɔ ɔman no mu nyinaa. Na wɔ August 28, 1936 no, Gestapofo tuu wɔn so sa. Nanso, Betrayal—German Churches and the Holocaust kyerɛ sɛ Adansefo no “kɔɔ so kyekyɛɛ nsaano nkrataa na wɔkɔɔ so kuraa wɔn gyidi mu.”\nSɛ nhwɛso no, wɔ Gestapofo anim pɛɛ, wɔ December 12, 1936 no, Adansefo bɛyɛ 3,500 kyekyɛɛ tirimbɔ a wɔatintim a ɛfa basabasa a wɔreyɛ wɔn no ho ɔpedudu pii. Ɛdefa saa ɔsatu yi ho no, Ɔwɛn-Aban bɔɔ amanneɛ sɛ: “Na ɛyɛ nkonimdi kɛse, na ɛhaw atamfo no maa adwumayɛfo anokwafo no ani gyee kɛse.”—Romafo 9:17.\nƆtaa no Ankosi Hwee!\nNasifo kɔɔ so hwehwɛɛ Yehowa Adansefo no. Eduu afe 1939 no na wɔde wɔn mu mpem asia na agu afiase, na na wɔde mpempem pii akogu nneduaban ahorow mu. (Mfonini 3) Bere a Wiase Ko II baa awiei no na tebea no te dɛn? Ná Adansefo a wɔde wɔn guu afiase no mu bɛyɛ 2,000 awuwu, wokunkum wɔn mu bɛboro 250. Nanso, Abenfo Ericksen ne Heschel kyerɛwee sɛ, “Yehowa Adansefo dodow no ara kuraa wɔn mudi mu wɔ ɔhaw no mu.” Ne saa nti, bere a Hitler nniso no hwee ase no, Adansefo bɛboro apem biako na wofii nneduaban mu nkonimdi so.—Mfonini 4; Asomafo no Nnwuma 5:38, 39; Romafo 8:35-37.\nDɛn na ɛmaa Yehowa nkurɔfo nyaa ahoɔden de gyinaa ɔtaa ano? Obi a onyaa ne ti didii mu wɔ nneduaban mu, Adolphe Arnold, kyerɛkyerɛɛ mu sɛ: “Sɛ wobotow koraa a, Yehowa hu wo, na onim tebea a wowɔ mu no, na ɔbɛma wo ahoɔden a wuhia de agyina tebea no ano na ama woakura wo gyidi mu. Ne nsa nyɛ tiaa koraa.”\nHwɛ sɛnea odiyifo Sefania nsɛm no fa saa nokware Kristofo no ho ma ɛfata! Ɔkae sɛ: “[Yehowa, NW] wo Nyankopɔn wɔ wo mu, ɔdonkunini, ogyefo; wo ho yɛ no ahosan, anigye mu.” (Sefania 3:17) Ɛmmra sɛ nokware Nyankopɔn asomfo a wɔwɔ hɔ nnɛ nyinaa besuasua saa Adansefo anokwafo a wokuraa wɔn mudi mu wɔ Nasi ɔtaa mu no, na wɔn nso ama Yehowa koma ani agye.—Filipifo 1:12-14.\n[Mfonini Fibea wɔ kratafa 8]\nShare Share Mũdi mu Kurafo Akokodurufo Di Nasi Ɔtaa so Nkonim\nw01 3/15 kr. 8-9\nYesu Wusɔre No Mu Nhwehwɛmu\n“Awurade Anyan Ampa”\nNnipa Mmerɛwyɛ So Nkonim A Yebedi\nNya Honhom Adwene Na Nya Nkwa!\nSo Eyi Betumi Ayɛ Adwuma a Eye Ma Wo Sen Biara?\n“Nhyira Ne Onipa a Ohu Nyansa”\nPaulo Yɛ Ntoboa A Woyi Kɔboa Ahotefo Ho Nhyehyɛe\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM March 15, 2001\nShare Share ƆWƐN-ABAN—NEA ADESUA NSƐM WOM March 15, 2001\nƆWƐN-ABAN—NEA ADESUA NSƐM WOM March 15, 2001


1 Tesalonikafo 1 AKCB – تسالونيكي الأولى 1 NAV | Biblica\n1 Tesalonikafo 1 AKCB – تسالونيكي الأولى 1 NAV\n1 Tesalonikafo 1:1-10\n1Saa nhoma yi fi Paulo, Silas ne Timoteo nkyɛn,\nWɔde kɔma Tesalonika asafo a wɔyɛ Agya Onyankopɔn ne Awurade Yesu Kristo mma no:\nAdom ne asomdwoe nka mo.\n2Daa yɛda Onyankopɔn ase ma mo, na yɛkae mo wɔ yɛn mpaebɔ mu nso. 3Efisɛ yɛkae mo gyidi a mode di dwuma, mo dɔ a ɛma mutumi de nsi yɛ adwuma ne mo anidaso dennen a mowɔ wɔ yɛn Awurade Yesu Kristo mu no wɔ yɛn Nyankopɔn ne Agya no anim.\n4Anuanom, yenim sɛ Onyankopɔn dɔ mo nti na wayi mo sɛ ɔno ankasa ne de no. 5Sɛ yɛbɛkaa Asɛmpa no kyerɛɛ mo a, ɛnyɛ nsɛm bi kwa, na mmom yegyina tumi ne Honhom Kronkron ne mu nokware mu gyidi so. Munim nnipa ko a na yɛyɛ ɛne sɛnea yɛboaa mo fae. 6Musuasuaa yɛn ne Awurade; ɛwɔ mu sɛ muhuu amane de, nanso mode anigye a efi Honhom Kronkron no mu gyee asɛm no. 7Ɛnam so ma mobɛyɛɛ nhwɛso maa agyidifo a wɔwɔ Makedonia ne Hela nyinaa. 8Nsɛm a moka faa Awurade ho no ankɔ Makedonia ne Hela nko, na mmom gyidi a mowɔ wɔ Onyankopɔn mu no ho asɛm adu baabiara. Asɛm biara nni hɔ a ɛsɛ sɛ yɛka bio. 9Obiara kamfo sɛnea mugyee yɛn ne sɛnea motwee mo ho fii abosom ho kɔsom nokware Nyankopɔn a ɔte ase daa no, 10na motwɛn ne Ba a ofi ɔsoro no; Yesu a onyan no fii awufo mu a ogye yɛn fi Onyankopɔn abufuw a ɛreba no mu no.\nAKCB : 1 Tesalonikafo 1


Ignatius Kutu Acheampong (23 September 1931 – 16 June 1979) yɛ kane manpanyin a odi asraafo aban anim wɔ Ghana, na odii ade firi Junuary da ɛtɔ so 13 afe 1972 kosii July da ɛtɔ so 5, afe 1978 mu bre a wɔde abantuguo tuu no gui. Akyire wɔbɔɔ no tuo kuu no.\n1 Ne ho nsɛm\nNe ho nsɛm[sesa]\nWɔ wɔɔ Acheampɔn wɔ Asante mantam a na n’awofo yɛ Cotholicfo. Ɔkɔɔ Raman Catholicfo sukuu a ɛwɔ Trabuom ne St. Peters sukuu a (ɛno nso yɛ Catholicfo dee) wɔ Kumasi, a ne nyinaa wɔ Asante Mantam mu wɔ Ghana. Ɔtoaa so kɔɔ sukuu a ɛde Central Commerce College a ɛwɔ Agona Swedru wo Mfinfin Mnatam mu wo Ghana. Wɔ faa no wɔ Ghana asraafo adwuma mu wɔ afe 1959 na oka Un banbɔfo a wɔkɔɔ Congo bre a nsɛmnsɛm sii.\nAcheampong tuu kabi ma me nka bi amanbuo an ɛyɛ Progress Party a wɔn kandifo ne Dr. Kofi Busia no gui a wanhwie mmogya angu wɔ January da ɛtɔ so 13, afe 1972 mu. ɔbɛyɛɛ manpanyin ne ɔkandifo maa National Redemption Council a akyire wɔdanee no yɛɛ Supreme Miltary Council wɔ October da ɛtɔ so 9, afe 1975 mu, wɔpagyaa Acheampong firi ne dibea a ɛne Colonel no mu kɔɔ General na wɔyɛɛ yɛ ɔkandifo.\nNsɛm titriw, abakɔsɛm ne nyehyɛe ahodoɔ a ɛkɔɔ so wɔ Acheapong bre so no bi ne nsesae fa ɛhyɛn a wɔka wɔ benkum so, a ɛne ‘’operation Keep Right’’ ‘Operations Feed yourself’ (a ɛyɛ nhyehyɛe wɔyɛɛ sɛnea ɛbɛboa oman no ama atumi de wɔn ho wɔn ho so kuayo mu) ‘’National Construction’ (nhyehyei woyeei na aboa ma nnwuma ahodoɔ ne nsano nnwuma), mpontuo nnwuma wɔyɛɛ wɔ nkuro akɛsee mu ne asiesie a wosiesie agoprama ahodoɔ so ma no bɛyɛɛ nea ɛyɛ nea ɛfata\nAtetesɛm ahodoo pii kɔɔ so maa wɔde soboɔ bɔɔ no sɛ ɔyɛ obi ɔhyɛɛ kɛtɛasehyɛ ne porɔeɛ ho nkuran.\nBosome kakraa bi akyi bre a Acheampon bɛyɛɛ manpanyin no, kane manpanyin a ɔde Kwame Nkrumah wui wɔ April da a ɛtɔ so 27 wɔ afe 1972 mu bre a na ɔwɔ obi man so. Saabre no na aban ahodoɔ abesen kɔ wɔ ɔman no mu wo Nkrumah abantuguo no akyi, Acheampong maa ho kwan maa wɔde Nkrumah funu san bae ma wosiee no wɔ July da ɛtɔ so 9, afe 1972 wɔ ne kuro a wɔ woo no mu, Nkrroful a ɛwɔ Ghana.\nAcheampong dii fo wɔ asraafo asɛndi maa wɔkɔkuu no kaa General Edward Kwaku Utuka ho wɔ afe June 16 afe 1979 mu, nna du akyi bre a wokuu kane akandifo mienu a wɔne Akwasi Afrifa ne Fred Akuffo, ne asraafo manpyinfo a wɔne Joy Amedume, George Boakye, Roger Joseph Felli ne Robert Kotei, eyi baa wɔ June 4 asraaso nsemnsem bi a esii a emaa Flight Lieutenant Jerry Rawlings ne the AFRC a no woye asraafo nkumaa no nyaa tumi no akyi. AFRC de Ghana baa aban a enni asraafo ase wɔ Sepetember afe 1979.\nAcheampon waree Faustina Acheampong. Ne nana yɛ bɔɔl bɔ ni a wo America a ɔde Charie Peprah. Ne nana foro ne Yakini Acheampong a osi akan ma bɔɔl bɔ kuo a ɛne Fulham FC.\nYɛ yi fii "https://tw.wikipedia.org/w/index.php?title=Ignatius_Kutu_Acheampong&oldid=56525"\nNsesae ba kratafa yi so da 30 Ɔpɛpɔn 2022, mmere 12:31.


10 Afei anuanom, mempɛ sɛ mo ani pa so sɛ na yɛn agyanom nyinaa wɔ mununkum no ase,+ na wɔn nyinaa faa ɛpo no mu,+ 2 na wɔbɔɔ wɔn nyinaa asu kɔɔ Mose mu+ wɔ mununkum ne ɛpo no mu; 3 na wɔn nyinaa dii honhom fam aduan koro,+ 4 na wɔn nyinaa nom honhom fam anonne koro.+ Wɔnom fii honhom fam ɔbotan+ a edii wɔn akyi no mu, na saa ɔbotan+ no ne Kristo.+ 5 Nanso Onyankopɔn ani ansɔ wɔn+ mu fã kɛse no ara, na wowuwui+ wɔ sare no so. 6 Na nsɛm yi bɛyɛɛ sɛnnahɔ maa yɛn, na yɛanyɛ nnipa a wɔn kɔn dɔ bɔne+ sɛnea wɔn kɔn dɔe no. 7 Monnyɛ abosonsomfo nso sɛnea wɔn mu binom yɛe no;+ sɛnea wɔakyerɛw sɛ: “Nkurɔfo no tenaa ase didii, nomee, na wɔsɔre gyee wɔn ani.”+ 8 Saa ara nso na mommma yɛmmfa yɛn ho nnhyɛ aguamammɔ mu sɛnea wɔn mu binom bɔɔ aguaman+ na wɔn mu mpem aduonu abiɛsa totɔe da koro+ no. 9 Saa ara nso na mommma yɛnnsɔ Yehowa+ nnhwɛ sɛnea wɔn mu binom sɔɔ no hwɛe+ na awɔ kunkum wɔn+ no. 10 Munnnwiinwii nso sɛnea wɔn mu binom nwiinwii+ na ɔsɛefo no sɛee wɔn+ no. 11 Na eyinom too wɔn sɛ sɛnnahɔ, na wɔakyerɛw de rebɔ yɛn a wiase nhyehyɛe+ yi awiei ato yɛn no kɔkɔ.+ 12 Enti nea odwen sɛ ogyina hɔ no nhwɛ yiye na wanhwe ase.+ 13 Sɔhwɛ biara ntoo mo, gye nea ɛto nnipa nyinaa.+ Na Onyankopɔn yɛ ɔnokwafo,+ na ɔremma wɔnsɔ mo nhwɛ ntra nea mubetumi,+ na mmom ɔbɛma kwan abɛda sɔhwɛ no ho+ a mode befi mu, na moatumi agyina ano. 14 Ne saa nti, m’adɔfo, munguan+ abosonsom.+ 15 Me ne mo kasa sɛ nnipa a wɔwɔ nhumu;+ nea meka no, mo ankasa mummu ho atɛn. 16 Nhyira kuruwa+ a yehyira so no, so ɛnyɛ Kristo mogya mu kyɛfa? Paanoo a yebubu no,+ so ɛnyɛ Kristo nipadua mu kyɛfa?+ 17 Esiane sɛ paanoo no yɛ biako nti, yɛdɔɔso de,+ nanso yɛyɛ nipadua biako,+ efisɛ yɛn nyinaa di paanoo koro no bi.+ 18 Monhwɛ honam fam Israel:+ So wɔn a wodi afɔrebɔde no nni kyɛfa wɔ afɔremuka no mu?+ 19 Ɛnde dɛn na menka? Sɛ́ nea wɔde bɔ afɔre ma ɔbosom no yɛ biribi, anaa ɔbosom yɛ biribi?+ 20 Dabi; na mmom meka sɛ afɔre a amanaman no bɔ no, wɔbɔ ma adaemone,+ na ɛnyɛ Onyankopɔn; na mempɛ sɛ mo ne adaemone nya twaka biara.+ 21 Muntumi nnom Yehowa kuruwa+ ne adaemone kuruwa ano; muntumi nnidi wɔ “Yehowa pon”+ so ne adaemone pon so. 22 Anaasɛ “yɛrehyɛ Yehowa abufuw”?+ Yɛn ho yɛ den+ sen no anaa? 23 Hokwan wɔ hɔ ma ade nyinaa; nanso ɛnyɛ ne nyinaa na mfaso wɔ so.+ Hokwan wɔ hɔ ma ade nyinaa;+ nanso ɛnyɛ ne nyinaa na ɛhyɛ den.+ 24 Obiara nnhwehwɛ nea eye ma ne nko,+ na mmom ne yɔnko nso de.+ 25 Biribiara a wɔtɔn wɔ namgua so no, monkɔ so nni,+ na mummmisabisa ho nsɛm, mo ahonim nti;+ 26 efisɛ “asase ne emu nneɛma nyinaa yɛ Yehowa+ dea.”+ 27 Sɛ wɔn a wonnye nni no mu biara to nsa frɛ mo na mopɛ sɛ mokɔ a, munni nea wɔde besi mo anim biara,+ na mummmisabisa ho nsɛm, mo ahonim nti.+ 28 Nanso sɛ obi ka kyerɛ mo sɛ: “Eyi yɛ biribi a wɔde abɔ afɔre” a, nea ɔkaa ho asɛm no ne ahonim nti, munnni.+ 29 Sɛ meka “ahonim” a, menkyerɛ wo de, na mmom onipa foforo no de. Na adɛn nti na ɛsɛ sɛ onipa foforo ahonim bu hokwan a mewɔ atɛn?+ 30 Sɛ mede aseda di a, adɛn nti na ɛsɛ sɛ wɔkasa tia me wɔ biribi a mede ho aseda ama ho?+ 31 Enti sɛ moredidi oo, morenom oo, moreyɛ biribi foforo biara oo, monyɛ ne nyinaa mfa nhyɛ Onyankopɔn anuonyam.+ 32 Monhwɛ na moanto Yudafo ne Helafo ne Onyankopɔn asafo no hintidua,+ 33 sɛnea meresɔ nnipa nyinaa ani wɔ ade nyinaa mu,+ a menhwehwɛ nea ehia m’ankasa+ na mmom nnipa pii de, na ama wɔagye wɔn nkwa+ no.


Yesu Kyerɛkyerɛɛ Samariani Baa Bi | Yesu Asetena\nYESU KYERƐKYERƐƐ SAMARIANI BAA BI NE AFOFORO\nƆSOM A ONYANKOPƆN PENE SO\nBere a Yesu ne n’asuafo no fi Yudea rekɔ Galilea no, wɔde wɔn ani kyerɛɛ atifi fam kɔfaa Samaria mantam mu. Ná wɔanante abrɛ, enti wɔduu Sikar awiabere no, wɔtenaa abura bi ho gyee wɔn ahome; ɛbɛyɛ sɛ bere a Yakob te ase no na ɔtuu saa abura no. Wokɔ baabi a yɛfrɛ hɔ Nablus no a, abura no da so wɔ hɔ.\nBere a Yesu te hɔ rehome no, n’asuafo no kɔɔ kuro a ɛbɛn hɔ mu kɔtɔɔ aduane. Wɔkɔe no, Samariani baa bi bɛsaa nsuo wɔ hɔ. Yesu ka kyerɛɛ no sɛ: “Ma me bi nnom.”—Yohane 4:7.\nSaa bere no, na Yudafo ne Samariafo ani nhyia koraa. Enti ɛyɛɛ ɔbaa no nwonwa ma ɔbisaa sɛ: “Adɛn na wo a woyɛ Yudani rebisa me a meyɛ Samariani baa hɔ nsuo anom?” Yesu ka kyerɛɛ no sɛ: “Sɛ wonim akyɛdeɛ a Onyankopɔn de ma kwa ne onii a ɔreka akyerɛ wo sɛ, ‘Ma me bi nnom’ no a, anka wobɛbisa no na wama wo nkwa nsuo.” Ɔbaa no kaa sɛ: “Owura, wonni adeɛ a wɔde sa nsuo mpo, na abura no mu dɔ. Ɛnneɛ, ɛhe na wonya nkwa nsuo yi fire? Woyɛ kɛseɛ sene yɛn agya Yakob a ɔde abura yi maa yɛn na ɔno ara ne ne mma ne ne mmoa nom bie no anaa?”—Yohane 4:9-12.\nƐnna Yesu kaa sɛ: “Obiara a ɔnom nsuo yi bie no, sukɔm bɛde no bio. Nanso obiara a ɔbɛnom nsuo a mede bɛma no no, sukɔm renne no da, na mmom nsuo a mede bɛma no no bɛyɛ asutire wɔ ne mu a ɛpu kɔ daa nkwa mu.” (Yohane 4:13, 14) Ɛwom sɛ na Yesu abrɛ deɛ, nanso na n’ani gye ho sɛ ɔbɛka nkwagye ho asɛm akyerɛ Samariani baa no.\nƆbaa no buaa sɛ: “Owura, ma me nsuo yi bi na sukɔm anne me, na mankɔ so amma ha ammɛsa nsuo.” Yesu danee asɛm no bisaa no sɛ: “Kɔ na kɔfrɛ wo kunu bra ha.” Ɛnna ɔka kyerɛɛ Yesu sɛ: “Menni kunu.” Afei Yesu kaa asɛm a ɔnim fa ɔbaa no ho kyerɛɛ no, na ɛbɛyɛ sɛ ɛmaa ɔbaa no ho dwirii no paa. Yesu kaa sɛ: “Woaka no yie sɛ, ‘Menni kunu.’ Ɛfiri sɛ woaware kununom nnum, na ɔbarima a wo ne no wɔ hɔ seesei no nyɛ wo kunu.”—Yohane 4:15-18.\nAsɛm a Yesu kae no maa ɔbaa no huu sɛ ɛnyɛ onipa biara kɛkɛ na ɔne no rekasa. Enti ɔkaa sɛ: “Owura, mahunu sɛ woyɛ odiyifoɔ.” Afei ɔkaa biribi de kyerɛɛ sɛ n’ani gye nyamesom ho. Dɛn na ɔkae? Ɔkaa sɛ: “Yɛn agyanom som bepɔ [Gerisim] yi so; nanso mo [ Yudafoɔ] deɛ, moka sɛ Yerusalem ne baabi a ɛsɛ sɛ nnipa som.”—Yohane 4:19, 20.\nNanso Yesu kyerɛkyerɛɛ mu sɛ ɛnyɛ baabi a wɔhyia som na ɛhia. Ɔkaa sɛ: “Dɔn no reba a morensom Agya no wɔ bepɔ yi so anaa Yerusalem.” Ɔtoaa n’asɛm no so sɛ: “Dɔn no reba, na aduru, sɛ nokorɛ asomfoɔ bɛsom Agya no honhom ne nokorɛ mu, na nnipa saa nso na Agya no rehwehwɛ ama wɔasom no.”—Yohane 4:21, 23, 24.\nEnti ɛnyɛ baabi a yɛhyia som na ɛhia Agya no, na mmom ɛkwan a yɛfa so som no. Asɛm no kaa ɔbaa no koma ma ɔkaa sɛ: “Menim sɛ Mesia a wɔfrɛ no Kristo no reba. Na sɛ ɔnya ba a, ɔbɛka nneɛma nyinaa akyerɛ yɛn pefee.”—Yohane 4:25.\nAfei Yesu kaa no pen kyerɛɛ ɔbaa no sɛ: “Me a me ne wo rekasa yi, mene no.” ( Yohane 4:26) Wo deɛ dwene asɛm yi ho. Hwɛ sɛ ɔbaa yi aba awia ketee rebɛsa nsuo; ɔbae nso a, wanhyia obiara sɛ Yesu, na ɔka kyerɛɛ ɔbaa no pen sɛ ɔno ne Mesia no! Ná Yesu nkaa saa asɛm no nkyerɛɛ obiara da. Enti na ɛyɛ nwonwa paa.\nSAMARIAFO PII GYEE NO DII\nBere a Yesu asuafo no kɔtɔɔ aduane wɔ Sikar bae no, na Yesu da so ara te abura no ho, nanso na ɔne Samariani baa bi rebɔ nkɔmmɔ. Asuafo no bɛduu hɔ ara pɛ na ɔbaa no gyaa n’ahina no hɔ kɔɔ kuro no mu.\nƆbaa no duu Sikar no, ɔkaa nea Yesu aka akyerɛ no nyinaa kyerɛɛ kurom hɔfo. Ɔkaa sɛ: “Mommra mmɛhwɛ ɔbarima bi a waka deɛ mayɛ nyinaa akyerɛ me.” Afei ebia na ɔpɛ sɛ ɔka biribi ma ɛpusu wɔn, enti ɔbisaa sɛ: “Ɛnyɛ oyi ne Kristo no anaa?” ( Yohane 4:29) Saa asɛm yi deɛ, ɛkame ayɛ sɛ ɛyɛ asɛm a na ɛho hia obiara. Ɛfiri Mose bere so na wɔfiri hwɛɛ Mesia no kwan. (Deuteronomium 18:18) Wei pusuu kurom hɔfo no ma wɔpu kɔhwɛɛ Yesu.\nSaa bere no nyinaa na asuafo no reka kyerɛ Yesu sɛ ɔnnidi. Nanso ɔka kyerɛɛ wɔn sɛ: “Mewɔ aduane bi di a monnim.” Ɛyɛɛ n’asuafo no nwonwa na wɔbisabisaa wɔn ho sɛ: “Obi abrɛ no biribi adi anaa?” Yesu too ne bo kyerɛkyerɛɛ nneɛma mu kyerɛɛ wɔn, na yɛn nso yɛnya asuade bi fi mu. Ɔkaa sɛ: “M’aduane ne sɛ mɛyɛ deɛ ɔsomaa me no apɛdeɛ na mawie n’adwuma.”—Yohane 4:32-34.\nNá aka bɛyɛ abosome nnan ama wɔatwa atoko, nanso na ɛnyɛ saa adwuma no na Yesu reka ho asɛm. Otwa adwuma foforo na na ɔreka ho asɛm; ɛfa asɛnka adwuma no ho. Ɔkaa sɛ: “Momma mo ani so nhwɛ mfuo no sɛ ahoa sɛ wɔtwa. Seesei deɛ ɔtwa no regye akatua na ɔreboaboa aba ano ama daa nkwa sɛdeɛ ɛbɛyɛ a deɛ ɔguo ne deɛ ɔtwa ani bɛgyeɛ.”—Yohane 4:35, 36.\nƐbɛyɛ sɛ na Yesu ahu sɛ Samariani baa no fii ne nkyɛn kɔe no, asɛm a ɔka kyerɛɛ kurom hɔfo no aka wɔn koma. Nea ɔbaa no ka kyerɛɛ Sikarfo no nti, wɔn mu pii gyee Yesu dii. Ɔka kyerɛɛ wɔn sɛ: “Waka deɛ mayɛ nyinaa akyerɛ me.” ( Yohane 4:39) Enti Sikarfo no baa abura no ho bɛka kyerɛɛ Yesu sɛ ɔntena wɔn nkyɛn na ɔnkyerɛkyerɛ wɔn kakra. Yesu penee so, na ɔdii nnanu wɔ Samaria.\nYesu kyerɛkyerɛɛ Samariafo no, na wɔn nso tiee no maa wɔn mu pii gyee no dii. Enti wɔka kyerɛɛ ɔbaa no sɛ: “Afei deɛ, ɛnyɛ w’asɛm no nti na yɛgye die; na yɛn ara yɛate na yɛahunu sɛ onipa yi ne wiase agyenkwa no ampa.” ( Yohane 4:42) Yɛhwɛ sɛnea Samariani baa no kaa Kristo ho asɛm ma ɛkaa nkurɔfo no a, yɛbɛtumi asua biribi afi mu. Sɛ yɛredi adanse na yɛka nsɛm a aba wom a, ɛbɛma nkurɔfo ayɛ aso atie yɛn.\nKae sɛ saa bere no, na aka abosome nnan ama otwa bere adu so. Ná wɔrebɛtwa atoko, na saa mantam yi mu no, na wɔtwa atoko wɔ osutɔbere mu. Enti yɛbɛtumi aka sɛ na saa bere no yɛ November anaa December. Wei kyerɛ sɛ bere a Yesu ne n’asuafo no dii afe 30 mu Twam afahyɛ no wiei no, wɔtenaa Yudea bɛyɛ abosome nwɔtwe kyerɛkyerɛɛ nkurɔfo bɔɔ wɔn asu. Afei wɔde wɔn ani kyerɛɛ fie kɔɔ Galilea mantam mu. Dɛn na na ɛda hɔ retwɛn wɔn?\nNÁ SAMARIAFO YƐ NNIPA BƐN?\nNá Samaria mantam no hyɛ Yudea ne Galilea ntam. Ɔhene Solomon wui no, Israel mmusuakuw du a na wɔwɔ atifi fam no tee wɔn ho kɔe ma ɛkaa Yuda ne Benyamin mmusuakuw no.\nBere a mmusuakuw du no tee wɔn ho no, nantwie ba som na wɔde wɔn ho kɔhyɛɛ mu. Enti afe 740 A.Y.B. mu no, Yehowa maa Asiriafo sɛee wɔn kuro Samaria. Asiriafo no faa Samariafo pii kɔe, na wɔde nkurɔfo a wɔfiri aman foforo mu bɛfraa wɔn mu wɔ Samaria. Wɔn a wɔde wɔn bɛtenaa hɔ no, na wɔsom aman foforo anyame, na wɔne Israelfo a wɔkaa Samaria no dii ayeware. Akyiri yi, ɛhɔfo no fii ɔsom bi ase, na wɔde Onyankopɔn Mmara mu nneɛma bi te sɛ twetiatwa no frafraa mu. Nanso ɛno amma wɔn som no anyɛ nokware som.—2 Ahemfo 17:9-33; Yesaia 9:9.\nYesu bere so no, Samariafo no gyee nwoma a Mose kyerɛwee no toom, nanso na wɔnkɔsom wɔ Yerusalem asɔrefie hɔ. Gerisim yɛ bepɔ bi a na ɛbɛn Sikar, na ɛhɔ na Samariafo no sii wɔn asɔredan. Bere a asɔredan no sɛee nyinaa mpo, na wɔkɔ bepɔ no so kɔsom. Yesu bere so no, na biribiara kyerɛ sɛ Samariafo ne Yudafo nka koraa.—Yohane 8:48.\nYesu ne Samariani baa no kasae no, adɛn nti na ɛyɛɛ ɔbaa no nwonwa?\nYesu rekyerɛkyerɛ ɔbaa no, dɛn na ɔka faa nkwa nsuo ho? Baabi a ɛsɛ sɛ yɛsom Onyankopɔn nso, dɛn na ɔkaa wɔ ho?\nDɛn na Yesu kae a ɛmaa Samariani baa no huu nipa ko a ɔyɛ? Ɔsom bɛn na Yesu kaa sɛ ɛyɛ papa?\nSamariani baa no bɛhuu sɛ Yesu yɛ nipa bɛn? Dɛn na ɔyɛe?\nBere a Yesu ne n’asuafo no dii Twam afahyɛ wɔ afe 30 Y.B. wiei no, adwuma bɛn na wɔyɛe?


1 Иохана 4 CARSA - 1 Yohane 4 AKCB\n1Me nuanom adɔfo, munnnye honhom no nyinaa nni. Mmom monsɔ honhom no nhwɛ sɛ efi Onyankopɔn ana. Efisɛ atoro adiyifo bebree ahwete wɔ wiase. 2Ɔkwan a wubetumi afa so ahu sɛ obi wɔ Onyankopɔn Honhom no ne sɛ, ɔbɛpae mu aka se, nokwarem Yesu Kristo baa onipa tebea mu. 3Na nea ɔnka saa mfa Yesu ho no nni honhom a efi Onyankopɔn. Saa honhom no yɛ Kristo tamfo. Motee sɛ saa na ɛbɛba, nanso ɛwɔ wiase ha dedaw.\n4Me mma, mufi Onyankopɔn mu na moadi atoro adiyifo no so, efisɛ Honhom a ɛwɔ mo mu no wɔ tumi sen honhom a ɛwɔ wiase yi mu. 5Wɔka nsɛm a ɛfa wiase ho ma wiase tie, efisɛ wɔyɛ wiasefo. 6Nanso yɛn de, yɛyɛ Onyankopɔn nkurɔfo. Obiara a onim Onyankopɔn no tie yɛn. Na obiara a ɔnyɛ Onyankopɔn nipa no ntie yɛn. Eyi nko ara ne ɔkwan a yɛnam so de hu nokware Honhom ne atoro honhom mu.\n7Anuanom, momma yɛnnodɔ yɛn ho yɛn ho efisɛ ɔdɔ fi Onyankopɔn. Obi a ɔwɔ ɔdɔ no yɛ Onyankopɔn ba na onim Onyankopɔn nso. 8Obi a onni ɔdɔ no nnim Onyankopɔn efisɛ Onyankopɔn yɛ ɔdɔ. 9Ɔkwan a Onyankopɔn nam so da ne dɔ adi kyerɛ yɛn ne sɛ, ɔsomaa ne Ba koro no baa wiase sɛnea yɛbɛfa ne so anya nkwa. 10Eyi ne ɔdɔ. Ɛnkyerɛ sɛ yɛdɔ Onyankopɔn, na mmom, ɔno na ɔdɔ yɛn nti ɔsomaa ne Ba sɛ yɛmfa ne so nya yɛn bɔne ho mpata. 11Anuanom adɔfo, sɛ saa na Onyankopɔn dɔ yɛn a, na ɛkyerɛ sɛ, ɛsɛ sɛ yɛdodɔ yɛn ho yɛn ho. 12Obiara nhuu Onyankopɔn da. Sɛ yɛdodɔ yɛn ho yɛn ho a, na Onyankopɔn te yɛn mu na ne dɔ no awie pɛyɛ wɔ yɛn mu.\n13Eyi na ɛma yehu pefee sɛ yɛte Onyankopɔn mu na ɔno nso te yɛn mu. Wama yɛn ne Honhom. 14Na yɛahu, na yɛaka akyerɛ afoforo se Agya no somaa ne Ba ma ɔbɛyɛɛ wiase Agyenkwa. 15Obiara a ɔpae mu ka se Yesu yɛ Onyankopɔn Ba no, na Onyankopɔn te ne mu na ɔno nso te Onyankopɔn mu. 16Na yɛn ankasa nim, na yegye Onyankopɔn dɔ a ɔde dɔ yɛn no di.\nOnyankopɔn yɛ ɔdɔ na obiara a ɔte ɔdɔ mu no te Onyankopɔn mu, na Onyankopɔn nso te ne mu. 17Ɛsɛ sɛ ɔdɔ yɛ pɛ wɔ yɛn mu, sɛnea ɛbɛyɛ a yebenya akokoduru wɔ atemmu da no. Na yebenya saa akokoduru no nso, efisɛ yɛn abrabɔ wɔ wiase ha no te sɛ Kristo de ara pɛ. 18Ehu nni ɔdɔ mu. Ɔdɔ ankasa pam hu nyinaa. Ehu ne asotwe na ɛnam. Enti nea ɔyɛ ohufo no nwie pɛyɛ wɔ ɔdɔ mu.\n19Yɛwɔ ɔdɔ, efisɛ Onyankopɔn na ɔdɔɔ yɛn kan. 20Sɛ obi ka se, “Medɔ Onyankopɔn” na ɔtan ne nua a, ɔyɛ ɔtorofo. Na nea ɔnnɔ ne nua a ohu no no, ɛbɛyɛ dɛn na obetumi adɔ Onyankopɔn a onhu no. 21Eyi ne mmara a Kristo hyɛ maa yɛn. Nea ɔdɔ Onyankopɔn no, ɛsɛ sɛ ɔdɔ ne nua nso.\nAKCB : 1 Yohane 4


Yohane Adiyisɛm 10:1-11\nƆbɔfo hoɔdenfo bi a okura nhoma mmobɔwee ketewa bi (1-7)\n“Ɔrentwɛn bio” (6)\nAhintasɛm kronkron no aba mu awie (7)\nYohane dii nhoma mmobɔwee ketewa no (8-11)\n10 Na mihuu ɔbɔfo hoɔdenfo foforo bi sɛ ɔresian fi soro. Ná ofura omununkum, na na nyankontɔn wɔ ne ti so. Ná n’anim te sɛ owia,+ na ne nan* te sɛ ogya adum. 2 Ná okura nhoma mmobɔwee ketewa bi a wɔabue mu wɔ ne nsam. Na ɔde ne nan nifa sii po so, na ɔde benkum no sii asaase so. 3 Ɔde nne kɛse teɛɛm te sɛ gyata a ɔrebobom.+ Na bere a ɔteɛɛm no, aprannaa+ ason no nne kasae. 4 Na bere a aprannaa ason no kasae no, meyɛe sɛ merekyerɛw, nanso metee nne bi fii soro+ sɛ: “Sɔ nsɛm a aprannaa ason no kae no ano, na nkyerɛw.” 5 Ɔbɔfo a mihui sɛ ogyina ɛpo ne asaase so no maa ne nsa nifa so kɔɔ soro, 6 na ɔde Nea ɔte ase daa daa+ a ɔbɔɔ ɔsoro ne nea ɛwom ne asaase ne nea ɛwom ne ɛpo ne nea ɛwom+ no din kaa ntam sɛ: “Ɔrentwɛn bio. 7 Mmom nna a na ɔbɔfo a ɔto so ason+ no rebɛhyɛn ne torobɛnto+ no, ná Onyankopɔn ahintasɛm kronkron+ a ɔkaa ho asɛmpa kyerɛɛ ɔno ara ne nkoa adiyifo+ no aba mu awie.” 8 Na metee nne a efi soro+ no sɛ ɛne me rekasa bio, na ɛkae sɛ: “Kɔ, kogye nhoma mmobɔwee a wɔabue mu a ɛwɔ ɔbɔfo a ogyina ɛpo ne asaase so nsam no.”+ 9 Na mekɔɔ ɔbɔfo no nkyɛn kɔka kyerɛɛ no sɛ ɔmfa nhoma mmobɔwee ketewa no mma me. Ɛnna ɔka kyerɛɛ me sɛ: “Gye na di,+ na ɛbɛyɛ nwene wɔ wo yam, nanso w’anom de, ɛbɛyɛ fremfrem sɛ ɛwo.” 10 Ɛnna migyee nhoma mmobɔwee ketewa no fii ɔbɔfo no nsam, na midii,+ na ɛyɛɛ fremfrem sɛ ɛwo wɔ m’anom;+ nanso midi wiei no, ɛyɛɛ nwene wɔ me yam. 11 Na wɔka kyerɛɛ me sɛ: “Ɛsɛ sɛ wohyɛ nnipa ne aman ne kasa* ne ahemfo pii ho nkɔm bio.”\n^ Nt., “nantabon.”


Nea YɛYɛ – Wɔn Woafi Yehowa Adansefo mu – 4Jehovah (Yehowa)\nPosted in Ԑdefa yɛnho\nKRATAA ƐBISA SƐ“MOYƐ HENANOM?-YƐN MMUAE YƐDE MA YEHOWA ADANSEFO-Moyɛ Awaefo Kuw a Wonnye Bible Nkyerɛkyerɛ Nni?\n“Meyɛ Yehowa Adansefo no mu biako. Bere a me kenkaan mo nsɛm a ɛwɔ mo internɛt adwumadibea no, ɛmaa me bo fuwii sɛ ampa ne ampa yɛwɔ nnipa bi wɔ hɔnom te sɛ mo a wɔka nsɛmmɔne fa yɛnho. Yehowa Ahyehyɛde no ne Nokware no, na mo mu binom nim wɔ mo komam sɛ ɛte saa. Nanso, sɛ eyi ne nea mopɛ a, minim sɛ ɛnyɛ nea mepɛ. Mɛyi na mɛdɔ Yehowa nna nyinaa. Merendan m’akyi na merempa No da. So wogye di sɛ mone nokware som no? Ɛbɛyɛ dɛn na woagye atom sɛ wɔwɔ nokware no mu saa wɔnnkɔ afie ne afie nka Ahenni no ho asɛmpa? So moyɛ “awaefo kuw a woafi Ɔwɛn Aban no mu efisɛ mompɛ sɛ modi Bible akwankyerɛ so?-Mohyɛ atoro nnapɔna afahyɛ no fᾱ, mofoa akōdi so na mogye Nyankopɔn Baasakoro tom?”\nYɛdɔfo Yehowa Danseni Adamfo,\nYɛbɛda wo ase sɛ wonyaa bere de akyerɛw yɛn krataa na woama yɛahu nea ɛhaw wɔ yɛn internɛt dwumadibea hɔ. Ɛyɛ anisɔ sɛ wodɔ Yehowa wɔ saa kwan yi so na wompɛ sɛ wobefi Yehowa nkyɛn. Ɛyɛ saa ɔsom a wode ma Yehowa (No) na ɛhia kɛse wɔ Nokware akyi kwan a yɛrepɛ, na yehu sɛ ɛyɛ fɛ sɛ wowɔ koma pa wɔde ahwehwɛ na wosom No.\nYɛn nso yɛgye tom paa sɛ wodi nokware ma Yehowa ne Ne Ba Yesu Kristo. Na ɛno nti na yɛyɛ nea yɛreyɛ yi. Esiane sɛ Yehowa Nyankopɔn yɛ Nokware Nyankopɔn. Nokware nsuro nhwehwɛmu. Saa Ahyehyɛde bi ntumi nnyina nhwehwɛmu ano a, ɛnyɛ nokware no mmom ɛyɛ atoro na nokwaredi ma atoro ahyehyɛde no yɛ Yehowa Nyankopɔn a wonni no nokware.\nGYINAE BƐN NA YESU ASUAFO SII?\nEyi kae yɛn wɔ Yesu Kristo mmere mu ne sɛnea Farasifo no hyɛɛ wɔn sɛ wɔsan nkɔfa nea na ɛyɛ “Yehowa Ahyehyɛde” (wɔsan frɛ no Yudafo Asɔfodi nhyehyɛe). Asuafo hyiae gyinaesi a ɛne sɛ wɔbɛkɔso ne ahyehyɛde a aporɔw no abɔ anaasɛ wɔbɛdan wɔn akyi ama “ɔkwan” a Yehowa de adi dwuma ama woahu nhyehyɛe foforo a egyina Ne Ba Yesu Kristo so no?. So na wɔbɛtra adi nokware ama asase so ahyehyɛde no anaasɛ sɛ wobedi nokware ama Yehowa Nyankopɔn ne beae a Ne “hann foforo” rekyerɛ wɔn kwan?\nSɛ anka wobedi asase so ahyehyɛde a Onyankopɔn hyehyɛe wɔ Mose mfe a atwam no akyi no, Yesu asuafo no de wɔn nokwaredi nyinaa hyɛɛ Yehowa Nyankopɔn mu na wɔgyee Ne Ɔsoro ahyehyɛde foforo a ɛnam Yesu Kristo-Nokware no ANKASA\n“Yesu kae kyerɛɛ no, Mene Ɔkwan no ne Nokware no ne Nkwa no, obiara mma Agya no nkyɛn gyesɛ ɔnam Me so” -Yohane 14:6\nNokwarem no, asɛmmisa a ɛtoo Yesu asuafo wɔ ne bere so no te sɛ nea yehyia no nnɛ. Saa yesusuw nokwasɛm a ɛkyerɛ sɛnea Ɔwɛn Aban adi mfomso wɔ Onyankopɔn Asɛm, Bible no wɔ ɔkwan ahorow a edidi so no a, obiako bebisa sɛ “Ɛbɛyɛ dɛn na ahyehyɛde yi bɛfata sɛ Onyankopɔn ananmusini wɔ asase so?”\n1.WOAKYINKYIM ONYANKOPↃN ASԐM (Mmebusɛm 30:6): Ↄwɛn Aban no ka sɛ wↄn a wↄkyerɛɛ Wiase Foforo Nkyerɛase no yɛ nnipa a wↄmpɛ sɛ wↄn din da adi, nanso nhwehwɛmu ama wↄn din abɛtɔ gua, na ɛbae sɛ asekyerɛfo no yɛ Sodikuw mufo a wonni nhomasua abodin a ɛbɛma woatumi atintim Bible Nkyerɛase a edi mū. Hela Animdefo aka no mpɛn pii sɛ ɛyɛ Nkyerɛase a ɛnyɛ nokware efisɛ woakyinkyim Bible nkyekyem ahorow pii maa ɛne Ↄwɛn Aban Gyidi hyiae, afei nso wɔde edin “Yehowa” hyehyɛe Kristofo Hela Kyerɛwnsɛm mu a enni adanse biara wↄ Kristofo Hela Nsaano Nkyerɛwee mu, maa enti wɔde nneɛma akᾱ Onyankopↄn Asɛm ho. So Yehowa bɛbata Ahyehyɛde a oyi na ↄsan de bi kᾱ N’asɛm ho? Click HERE for more information and supporting documentation regarding this.\n2.ATOSԐM ABU SO WↃ NE NHOMA AHOROW MU (Tito 1:2): Ↄwɛn Aban nnye ntom sɛ wotintimii Russell abrabↄ mu nsɛm efisɛ wↄmpɛ sɛ nnipa hu sɛ Yehowa Adansefo a wodi kan no somee Russell. Enti wokataa n’abakↄsɛm so de nsɛm yiyi wↄnho ano sɛ woamfa nhoma a emu nsɛm ne ahonhomsɛmdi wↄ twaka bi, afei nso wodi atoro wↄ nsɛm a Kristofo Agyanom Mpanyimfo a wodi kan kyerɛkyerɛɛ ama woanya nnyinaso wↄ wↄn gyidi a ɛkyerɛ sɛ Nyankopↄn Baasakoro gyidi no fii abosonsom mu. So Yehowa a ↄyɛ Nokwaredifo no bɛbata Ahyehyɛde a ↄnnka nokware ho? Click HERE for more information and supporting documentation.\n3.WOBUU NNYINASO SԐ WↃNYԐ WIASE AMAMMUI NO FᾹ NO SO (Yohane 18:36) Wↄ bere a wↄka sɛ Amanaman Nkabom Kuw (United Nations) gyina hↄ wↄ sɛnkyerɛnne kwan so sɛ “Aboa”a ɛwↄ Adiyisɛm 17 no, Ↄwɛn Aban no de ne ho bↄe Amanaman Nkabom Kuw no mfe du. Wɔka bio sɛ woammfa wↄnho agye Wiase Kō Mmienu no mu, nanso wↄ krataa a wↄkyerɛwee kↄmaa Hitler wↄ afe 1933 mu no, wↄmaa ohui sɛ wↄtaa n’amammui nhyehyɛe no akyi. So eyi yɛ wↄnho a wommmfa nnye Amammui nsɛm mu anaasɛ ɛyɛ Nyaatwomyɛ? Click HERE for more information and supporting documentation.\n4.ATORO NKↃMHYԐ (Deutoronomium 18:20-22) : Wↄ bere a Ↄwɛn Aban paemu ka sɛ ↄyɛ Onyankopↄn Odiyifo na ↄrekasa wↄ Yehowa din mu no, Ↄwɛn Aban aka nna ahorow bi sɛ wiase no bɛba n’awiei, na mpo Kristo fii N’ahenni ase wↄ afe 1874. Saa atoro paemuka a ɛfa Yesu mmae ho no yɛ kↄkↄbↄ titiriw a Yesu maa N’akyidifo no hyɛe no nsow, bere a ↄkae sɛ “Atoro Adiyifo no bɛka eyinom wↄ awiei nna no mu no. (Kenkan Mateo 24:11, 23-24) Dɛn nti na Yehowa bɛpaw ekuw agyina n’ananmu wↄ bere a ↄreyɛ nneɛma pↄtee a Yesu bↄↄ kↄkↄ sɛ “Atoro Adiyifo bɛyɛ wↄ awiei nna no? Click HERE for more information and supporting documentation.\n5.WOADI MOGYA HO FↃ (Yeremia 22:17): Ↄwɛn Aban no akyinkyim Onyankopↄn Mogya mmara, na eyi yɛ no ama mmofra a wodi bem pii awuwu. Yehowa Adansefo ahwere wↄn nkwa a ɛnyɛ Ↄwɛn Aban nnansa yi mogya a wↄtwe gu nipaduam (Blood transfusion) a wↄabare mpo, na mmom ayaresa ahorow bi a wↄbarae mmere bi a atwaam no, te sɛ ‘Hemophiliac Preparations’, ‘Nnuru esi nyarewa kwan ne Honam akwaa wɔsesa (Vaccinations’ ne ‘Organ Transplants’). Eyinom nyinaa yɛ nea ↄgye tom nnɛ sɛ afei entia Onyankopↄn mogya mmara bio. Enti nnipa wowuwui esiane Ↄwɛn Aban mogya ho mmara a ↄkyerɛkyerɛe a anwie pɛyɛ no, wui kwa a? Click HERE for more information and supporting documentation.\nBere a yɛahwehwɛ adanse a ebu Ɔwɛn Aban Ahyehyɛde no fɔ sɛnea woadi nkogu sɛ Onyankopɔn akwan a ɔƆne adesamma di nkitaho awiee no,yɛbɛtra yɛani akɔ wɔ asɛmmisa a ɛfa sɛnea yɛgye Nokware no”\nHENA NE “NOKWARE NO”?\nWobisae sɛ ebia yɛgye di sɛ yɛne “nokware som no”. Yebua sɛ yɛnnye nni sɛ yɛyɛ nokware no. Efisɛ yɛnnye nni sɛ nokware no yɛ Ɔsom, mmom no Ɔyɛ Onipa-Yesu Kristo Ankasa! Wɔ Yohane 14:6, Yesu kae sɛ “Mene…nokware no” na afei wɔ Ne mpaebɔ mu no ɔkae sɛ Agya “tew wɔnho denam nokware no so, w’asɛm yɛ nokware” (Yohane 17:17 WFN) Hena ne Ɔteasefo no “Asɛm “ɔno ne “Nokware”? Yohane1:14 ka sɛ “…Asɛm no bɛyɛɛ ɔhonam ne yɛn trae na yehui n’anuonyam, anuonyam yi a ɛyɛ ne Ba a ɔwoo no koro sɛ Agya” (Yohane 1:14 WFN) Ɛnyɛ sɛ yehu sɛ wɔada Yesu adi wɔ kyerɛwnsɛm mu sɛ “nokware no” nkutoo nanso ɔkae wɔ Yohane 5:39-40 sɛ wɔkyerɛwee Kyerɛwnsɛm no nyinaa maa edi adanse faa Neho!\nAsomafo Paulo anka sɛ “dɛn na yɛnkɔ ne nkyɛn, Dabi! Ɔkae sɛ “Awurade “hena” na yɛnkɔ ne nkyɛn? Wo (Yesu) wɔ daa nkwa nsɛm” (Yohane 6:68 WFN) Ohui sɛ Yesu mmae asakrae Onyankopɔn nhyehyɛe ɛnam Ahyehyɛde so no (Yudafo Nhyehyɛe denam Ne Ba Yesu Kristo so tēē (Hebrifo 1:1-2) ne Honhom Kronkron akwankyerɛ so (Yohane 16:13) Na ɛho nhia bio sɛ yebehia Ɔsɔfodi ahyehyɛde a ɛde yɛn bɛba Yehowa Nyankopɔn nkyɛn. Seesei yɛwɔ ɔkwan tēē denam Yesu Kristo a ɔyɛ yɛn “Ɔsɔfopɔn” ne Ntamgyinafo wɔ yɛne Onyankopɔn ntam (Hebrifo 7:25-26, 2 Timoteo 2:5)\nSO ƆWƐN ABAN NO DE NNIPA KƆ “NOKWARE NO NKYƐN”\nSԑ anka ɔde nnipa bԑkɔ “Nokware no” nkyԑn no, Ɔwԑn Aban no de neho asi Kristo ananmu denam ka a ɔka sԑ Yesu yԑ Yehowa Nyankopɔn ne ɔman Yesrael honhom fam nnipa 144000 nkutoo ntamgyinafo na ԑnyԑ adesamma nyinaa” Ɔyԑ ntamgyinafo ma Yehowa Nyankopɔn ne Honhom fam Yesrael ɔman a ԑyԑ nnipa a wɔn dodow yԑ 144,000 pԑ. (Worldwide Security Under the Prince of Peace” 1986, pg 10) Sԑ anka ɔbԑhyԑ Yehowa Adansefo nkuran sԑ wɔnkɔ Yesu nkutoo nkyԑn efisԑ Ɔno ne “Nokware no” ne “daa nkwa” (Yohane 10:28, 14:6) no, Ɔwԑn Aban no paemuka sԑ n’ahyehyԑde no ne “Nokware no” nkutoo, afei nso ɔka kyerԑ Yehowa Adansefo sԑ ԑsԑ sԑ obiara ba ahyehyԑde no mu ansa “woannya nkwagye” (Ɔwԑn Aban November 15, 1981, kratafa 21). The Ɔwԑn Aban no ka sԑ “baabi biara nni hɔ a obiara kɔ a obenya Yehowa nhyira ne daa nkwa. (Ɔwԑn Aban November 15, 1992 kratafa 21), nanso eyi nnyԑ nokware.\nԐnyԑ sԑ Ɔwԑn Aban no si Yehowa Adansefo kwan ma wɔnkɔ Yesu nkyԑn sԑ wɔn ntamgyinafo ne nkwamafo nko, na mpo Ɔwԑn Aban no si ho kwan a wɔwɔ sԑ Yehowa Adansefo benya Yehowa anim dom esiane sԑ ɔka sԑ Yehowa Adansefo nyinaa nni “Apam foforo” no mu, afei nso Onyankopɔn mma abusua a Honhom Kronkron awo wɔn no, wɔnnka ho. (Ɔwԑn Aban February 1, 1998, kratafa 19-20) Romafo 8:8-9 paemuka sԑ gyesԑ obi nya Onyankopɔn Honhom “awo no ” (Romafo 8:14-16) ԑnte saa ontumi nsɔ Onyankopɔn ani na kapԑsԑ wɔayԑ Kristo dea”. Enti, Ɔwԑn Aban nkyerԑkyerԑ mma Yehowa Adansefo nnya anidaso sԑ wɔwɔ Onyankopɔn anim dom anaasԑ daa nkwa!\nSO ONYANKOPƆN DE NE NKURƆFO NAM AHYEHYԐDE SO BERE NYINAA A?\nSuban foforo a edi akoten wɔ atorosom mu, ԑne sԑ wɔde wɔnho si hɔ sԑ ntamgyinafo ma wɔn akyidifo ne Onyankopɔn. Sԑ yԑbԑka a, Mormonsom a Yosef Smith da ano, Nkramosom a Mohammed da ano, “New Age” a Akannifo ne Honhom akyerԑkyerԑfo da ano, anaasԑ Yehowa Adansefo a wɔn a wɔfrԑ wɔnho “Akoa Nokwafo ne Ɔbadwemma”Ahyehyԑde da ano, da adi sԑ Satan akwan a ɔfa so bere nyinaa nsakrae. Nanso, Bible no ka sԑ “Na mo de Honhom nsra a monyae fii Nehɔ no te mo mu, na monnhia obiara a ɔbԑkyerԑkyerԑ mo efisԑ Honhom nsra a moanya afi Nehɔ no ԑrekyerԑkyerԑ mo nneԑma nyinaa, na ԑyԑ nokware na ԑnyԑ atoro, sԑnea wɔakyerԑkyerԑԑ mo no motena ne mu ne nea wɔakyerԑkyerԑԑ no mu” -1Yohane 2:27 WFN. Yennhia Ahyehyԑde sԑ ɔnkyerԑkyerԑ yԑn Honhom fam nokware efisԑ yԑwɔ Kristo ne Honhom nsra a efi Onyankopɔn Honhom Kronkron sԑ ɔkyerԑkyerԑ yԑn, sԑnea na ԑte wɔ afeha Kristofo fam no. Onyankopɔn Honhom Kronkron ne “Ɔkwankyerԑfo”a ɔde yԑn kɔ Nokware nyinaa mu –Yohane 16:13\nNea ԑne Ɔwԑn Aban Ahyehyԑde pae mu ka nnhyia no, sԑ yԑkɔ kyerԑwnsԑm no mu a, yehu sԑ na “Sodikuw” biara nni Yerusalem a ɔkyerԑe afeha Yesu akyidifo no kwan. Asafo ne ankorankoro yԑ nea Honhom Kronkron ԑnna ԑkyerԑkyerԑԑ wɔn kwan sԑnea kyerԑwnsԑm a edidi so yi ma yehu:\nWɔ Asomafo Nnwuma 13:2-4, yehu sԑ Honhom Kronkron kyerԑe Asafo a ԑwɔ Antiokia kwan maa wɔsomaae Paulo ne Barnabas wɔ wɔn asԑmpatrԑw akwantu a edi kan a woangye akwansrԑ afi Sodikuw biara a ԑwɔ Yerusalem hɔ.\nBere a wosianee fii asԑmpatrԑw akwantu no baae, wɔ Asomafo Nnwuma 14:26-28, Paulo ne Barnabas amfa kyerԑwtohɔ biara ankɔma Sodikuw biara wɔ Yerusalem, na mmom Asafo a ԑwɔ Antiokia a ԑsomaae wɔn no nkyԑn na wɔkɔe.\nSaa ara nso na, wɔ Asomafo Nnwuma 18:22, yehu Paulo ne Silas sianee fii asԑmpatrԑw akwantu a ԑto so abien no wɔkɔe Asafo a ԑwɔ Antiokia nkyԑn na ԑnnyԑ Sodikuw a ԑwɔ Yerusalem. Wɔ Asomafo Nnwuma 18:23 Paulo san kɔe n’asԑmpatrԑw akwantu ԑto so abiԑsa fii Antiokia a woannye akwankyerԑ amfi Yerusalem. Enti sԑ Sodikuw wɔ Yerusalem a, ԑnde na wɔn adwuma ԑne sԑn?\nHena na ɔsomaae Filipo wɔ Asomafo Nnwuma 8:5 sԑ ɔkɔka asԑmpa no wɔ Samaria? Asomafo a wɔwɔ Yerusalem nnim ho hwee kosii sԑ nkyekyԑm 14 bɔɔ amanneԑ sԑ akyiri na Asomafo no tee wɔ Yerusalem sԑ Samariafo no agye Onyankopɔn asԑm no. Wɔ Asomafo Nnwuma 8:26, 29 ne 40, yԑkenkan sԑ Honhom Kronkron ne nea ɔkyerԑe Filipo kwan maa ɔkɔe Samaria asasesin mu kɔkae asԑmpa no.\nHena na osiwee Paulo ne Silas kwan sԑ mma wɔnnka asԑmpa no wɔ Asia wɔ Asomafo Nnwuma 16:6-7? Na ԑyԑ Sodikuw a ԑwɔ Yerusalem anaasԑ na ԑyԑ Yesu Honhom Kronkron”?\nSԑnea yԑahu wɔ nsԑm a ԑwɔ atifi hɔ no, na ԑyԑ Yesu Honhom Kronkron no ԑnna ԑkyerԑe asԑmpaka adwuma a afeha Kristofo no kae kwan, nanso dԑn ne nsԑm a Ɔwԑn Aban gyina so de foa ne nkyerԑkyerԑ so, sԑ na Sodikuw bi wɔ Yerusalem no? Wɔ Asomafo 15, Paulo ne Barnabas kɔe Asomafo ne Mpanyimfo a wɔwɔ Yerusalem nkyԑn kosiesiee akyinnyegye a ԑbae amanaman mufo ne Yudafo no ntam wɔ twetiatwa ho, enti wɔ Asomafo Nnwuma 16:4, Paulo ne Silas de “gyinae” a Asomafo ne Mpanyimfo a wɔwɔ Yerusalem sii kɔmae Kristo akyidifo no. So na eyi kyerԑ sԑ na Sodikuw bi wɔ Yerusalem? Ԑnte saa koraa!\nSaa yԑhwԑ Asomafo Nnwuma 15:1-2 no paa a, yehu sԑ akyinnyegye no bae bere a mmarima bi fii Yerusalem mpɔtam-a ԑyԑ Yudea bae Asafo a ԑwɔ Antiokia bԑpaemu kae sԑ, ԑsԑ sԑ agyidifo yi hia sԑ wotwa wɔn twetia sԑnea Yudafo amammerԑ te. So na ԑyԑ nwonwa sԑ wobԑkɔ Yerusalem akosiesie akyinnyegye a mmarima a wofi Yerusalem mpɔtam hɔ de aba no? Wɔ Asomafo Nnwuma 16, saa “gyinaesi” a Paulo ne Silas de kɔmaa asafo ahorow yԑ nea ԑfa twetiatwa ho pɔw a Asomafo ne Mpanyimfo bɔe. Biribiara nni hɔ a ԑkyerԑ sԑ “gyinaesi” no yԑ nea ԑfa asԑm foforo bi ho. Enti, yehu sԑ nnyinaso biara nni hɔ a Ɔwԑn Aban no gyina so ka sԑ Ahyehyԑde bi ho hia sԑ ɔkyerԑkyerԑ Onyankopɔn nkurɔfo kwan nnԑ.\nAFEI HENA NE AKOA NOKWAFO NE ƆBADWEMMA NO?\nWɔ Mateo 24:45-51, Yesu kyerԑkyerԑԑ akoa abien a ԑsono emu biara asԑyԑde a ne wura de no asi n’agyapade so, wɔ bere a woatu kwan. Bere a owura no san bae no, ohuu akoa biako sԑ woayԑ ɔnokwafo enti otuae ne ka, de no sii n’agyapade nyinaa so. Akoa ɔfoforo no de, woannyԑ ɔnokwafo bere a ne wura bae, nti ɔtow no kɔkaa nyaatwomfo no ho.Aba ԑwɔ Yesu ԑbԑ no mu ԑne sԑ yԑn nyinaa ԑsԑ sԑ yԑbɔ mmɔden yԑ “anokwafo” ma yԑn Awurade, na saa yԑn Hene Yesu bԑfa N’asomfo a woahu yԑn sԑ yԑyԑ anokwafo na w’atua yԑn ka na tumi a ԑkorɔn ne asԑyԑde bebree ayɛ yɛn de. Biribiara nni ɔyԑsԑm yi mu a ԑkyerԑ sԑ “Akoa” nokwafo no yԑ nkɔmhyԑ a Bible no hyԑe faa Ahyehyԑde bi a Yehowa de besi N’agyapade so. Nea ԑne no bɔ abira no, sԑnea obiara betumi ayԑ akoa bɔne kuw no muni, sԑ woannyԑ ɔnokwafo amma Onyankopɔn a, saa ara na obiara betumi abԑyԑ “akoa” anokwafo kuw no muni sԑ ɔyԑ ɔnokwafo wɔ adwuma a Honhom Kronkron no de ama no.\nNokwasԑm sԑ, yԑde yԑn kra to asiane kԑse mu sԑ yԑde yԑn daa nkwa ho adwuma hyԑ nnipa akwankyerԑfo nsa sԑ wɔmmɔ ho ban. Bible no ka sԑ “Nnome nka onipa a ɔde neho to ɔdesani so na ɔde ɔhonam yԑ no ahoɔden”-Yerimia 17:5 Ɔkwan biako nkutoo a yebetumi de yԑn koma bԑto de ahwehwԑ daa nkwa ne Honhom mu nsԑm Nokware yԑ Yesu Kristo. Ɔka sԑ Mene ɔkwan no, ne Nokware no, ne Nkwa no, obiara mma Agya no nkyԑn, gyesԑ ɔnam Me so”- Yohane 14:6\nSO YƐYƐ “AWAEFO”A YƐKŌ TIA BIBLE NKYERƐKYERƐ?\nSeesei yɛpɛ sɛ yɛka biribi fa wo haw sɛ yɛyɛ “awaefo” efisɛ yɛmpɛ sɛ yɛbata Bible nkyerɛkyerɛ ho”. Wo sombo no nyɛ nokware. Nea ɛne no bɔ abira no, esiane sɛ yɛn nokwaredi ma Yehowa Nyankopɔn ne Ne Bible Nkyerɛkyerɛ nti na yentumi ntaa Ahyehyɛde a odi atoro sɛ Ogyina hɔ maa Yehowa ne Ne Nokware no. Saa wopɛ kyerɛwtohɔ a ɛda Ɔwɛn Aban amanne a ɛne Kyerɛwnsɛm no nhyia, yɛhyɛ wo nkuran sɛ hwɛ yɛn “Dɛn Na Onyankopɔn Hwehwɛ?-Kyerɛwnsɛm no Mmuae Ma Nsɛmmisa Yehowa Adansefo Bisa” ne yɛn “Wɔapa Ɔwɛn Aban Gyidi ho Ntama” Kyerɛwtohɔ nnidiso nhyehyɛe nanso seesei yebesusuw ɔhaw pɔtee bi a wokae.\nOFIE NE FIE AHENNI HO ASƐMPAKA:\nWobisae sɛ ɛbɛyɛ dɛn na yɛwɔ Nokware no mu saa yɛnnkɔ ofie ne fie Ahenni ho Asɛmpaka” Yebebua sɛ baabiara nni Kyerɛwnsɛm mu a ɛka ofie ne ofie asɛmpaka ho asɛm pen. Nkyekyem kakraa no a Ɔwɛn Aban twe adwene si so fa “ofie ne fie adwuma ho no (Asomafo Nnwuma 2:46, 5:42 ne 20:20), kyerɛkyerɛ sɛnea agyidifo hyiae wɔ ahyiadan ne kokoam wɔ fie ne fie ɛkyekyɛe nnuan ne nkyerɛkyerɛ. Eyi nnyɛ soronko wɔ Yehowa Adansefo Nhoma (Bible) Adesua wɔtaa yɛ no wɔ Yehowa Adansefo ankorakoro afie mu wɔ adapɛn no mu. Esiane sɛ adapɛn no mu Yehowa Adansefo Nhyiam ne “afie ne fie yɛ soronko no nkyerɛ sɛ wohyia wɔ afie biara ɛwɔ wɔn mpɔtam hɔ no! Na afei yebetumi agye akyinnye sɛ wɔn a wɔnnyɛ Yehowa Adansefo no afipamfo no bɛgye atom sɛ Yehowa Adansefo de wɔn fie yɛɛ saa ofie adesua no.\nWɔ saa kwan yi so, ɛnna afeha agyidifo no hyiae yɛ baguam asɛmpaka wɔ asɔredan ne ankorankoro fie ne fie kyekyɛe nnuan ne nkyerɛkyerɛ ne fekuwbɔ wɔ mmere ne mmere mu. Sɛnea Asomafo Nnwuma 2:46 kae pɛpɛɛpɛ da biara da wɔbom kɔ asɔrefie hɔ, na wɔkyekyɛ wɔn nnuan wɔ ankorankoro fie na wɔde ahosɛpɛw ne koma emu tew na edi wɔn nnuan (WFN)\nBio nso, saa yɛhwehwɛ Asomafo Nnwuma Nhoma no mu a yehu sɛ agyidifo a wɔbɛka asɔfo edi kan no mfi afie ne fie nhyiam, na mmom efi baguam asɛmpaka wɔ asɔrefie ne gua so. Wɔ Asomafo Nnwuma 17:1-4 yehu sɛ Asomafo Paulo kaa asɛmpa wɔ baguam wɔ yudafo asɔredan mu wɔ Tesalonika na afei wɔ Atene gua so sɛnea Asomafo Nnwuma 17:16-34 ka no. Wɔanka biribiara amfa Paulo afie ne fie asɛmpaka wɔ saa nkurow no mu. So ɛsɛ sɛ yɛgye akyinnye sɛ Paulo amfa neho anhyɛ “Ahenni asɛmpaka mu” efisɛ wɔannka asɛmpa no afie ne fie wɔ saa nkurow no mu? Migye di sɛ wohu mfomso a ɛwɔ saa nsusuwii no mu. Wɔ saa kwan yi so na, yɛn nso yɛde ka Ahenni asɛmpaka denam yɛn ankasa ne wɔn wɔnnyɛ agyidifo fekuwbɔ ne baguam asɔre dwumadi ne yɛn internɛt ahomaso Ɔsom dwumayɛbea .\nƐyɛ ampa sɛ afahyɛ bebree a nnipa de wɔnho hyɛ mu nnɛ no fii abosonsom ne ahonhomsɛmdi nneyɛe mu saa na ɛte wɔ Romafo afahyɛ ɛyɛ “Saturnalia” a edi akoten fii December 17 kosi December 24 na akyiri ɛdan bɛyɛɛ “Buronya” Yesu Awoda afahyɛ wɔ December 25th. Abosonsom afahyɛ foforo nso a ɛdan bɛyɛɛ Kristofo nnapɔna ɛne “Easter” Yesu sɔre fi awufo mu afahyɛ. Onyaa ne mfiase wɔ “Ostara” March 20-21st Awo Mpuntu Afahyɛ. Yɛgye tom sɛ Abakɔsɛm nnyinasode biara nni hɔ a ɛfoa Kristo Awoda December Afahyɛ so sɛnea ɛbɛyɛ sɛ esii wɔ osutɔ bere mu (spring). Kristo wusɔre no sii wɔ bere a Yudafo Twam Afahyɛ a wodi wɔ Hebrifo ɔsram Nisan da duanan ɔsram a edi kan wɔ Yudafo Ɔsom Mmerebu Krataa Nhyehyɛe so (Calendar)\nEsiane Yudafo mmerebu krataa nhyehyɛe ne “Julian ne Gregorian mmerebu nhyehyɛe” yɛ den wɔ mfeha atwam nti, Kristofo fa Kwasida a ɛbɛn “Ostara” afahyɛ anaasɛ “Easter” sɛ da yɛde kae Kristo Wusɔre Afahyɛ. Enti, wɔ eyinom biara mu no, Kristofo faa mmere a wosusuw sɛ ɛne abosonsom afahyɛ di no hyia na wɔde sii hɔ maa Kristo sɛ nnapɔna di a nnipa kakraa bi na nnɛ wonim sɛ ɛne kan abosonsom wɔ twaka bi.\nAsafo no kae no yiye wɔ ne Nyan! January 8, 2000 nsɛmma nhoma mu. Wɔ saa nsɛmma nhoma no wɔkae faa “Adwene a ɛfata wɔ Amanne Ahorow ho” wɔ hyɛɛ no nsow wɔ kratafa 26-27 sɛ “Amanne anya ɔsom so nkɛntɛnso kɛse. Dodow no ara no nokwasɛm ne sɛ efii tete gyidihunu ne atorosom nsusuwii. …Nanso, dɛn ne amanne ne nneyɛe no bi a mmere bi na ɛho wɔ nsɛm nanso nnɛ woagye atom sɛ nnipa amammerɛ a ɛfata enti eyi kyerɛ sɛ Kristofo betumi adi afahyɛ ahorow a ɛte saa? Ɛwom sɛ ntease wom sɛ yɛbɛhwehwɛ beae a amanne bi fi bae, nanso ɛtɔ mmere bi a ɛho hia kɛse sɛ yebesusuw nea amanne no kyerɛ ma nnipa wɔwɔ hɔ saa bere no ne beae obi wɔ no seesei”.\nYesusuw sɛ eyi yɛ afotu pa a ɛsɛ sɛ Kristoni biara de di dwuma sɛ n’ahonim bɛma ne kwan ma wadi Kristosom nnapɔna a woahwere ne abosonsom atirimpɔw. Kristoni biara betumi anya ahofadi de asi gyinae sɛnea Paulo kae wɔ Romafo 14:5-6, “Obiako (Onipa) bu da biako kyɛn da foforo ɛnna (Onipa) ɔfoforo nso bu da biako ne afoforo nyinaa pɛ; momma obiara (Onipa) nsi pi wɔ n’ankasa adwenem. Nea odi da bi no di ma Yehowa”.\nAkyinnyegye pii atwa asɛmpti “Akodi” ho ahyia ne Kristofo a wɔde wɔnho hyɛ mu no. Ɔkwan bɛn so na Bible no foa ankorankoro ahobammɔ sɛnea ɛwɔ Exodus 22:2 de toto ɔman ahobammɔ wɔ Akodi bere mu? Sɛnea ɛbɛboa ama yɛahu adwempa ɛwɔ ɔmankō bi no wɔ afeha 12, “Saint Thomas Aquinas” hyehyɛe nnyinasosɛm a awiei no wɔbɛtoo ne din sɛ Akodi Ɛfata Nnyinasode (“Just War Theory”). Nnyinasosɛm no abɛyɛ biribi a amanaman de susuw hu sɛ akōdi a ɛfata bi betumi akɔso. Esiane sɛ wobetumi de nnyinasosɛm yi asi gyinae wɔ bere biara sɛ ɔmankō yɛ nea ɛfata a nti yɛn gyinaesi ne sɛ Kristofo besusuw sɛ akōdi bi bɛfata nnyinasosɛm a ɛkyerɛ Trenee Kō na ɛnyɛ nea wɔbekum wɔn mfɛfo Kristofo wɔ akōdi mu kɛkɛ.\nBio nso, Kyerɛwnsɛm no nka no pen sɛ ɛnsɛ sɛ Kristofo de wɔnho hyɛ akōdi mu. Wɔ Asomafo Nnwuma 10, Kornelio a ɔyɛ Kristoni (Ɔsahene a ɔwɔ Romafo Asraafo 100) nyaa nkamfo sɛ ɔyɛ “ɔtreneeni ne onipa osuro Onyankopɔn, afei nso wɔ Luka 3:14, Yohane Osubɔni tuu asraafo fo wɔ ne bere so sɛ wɔmma wɔn “ani nsɔ”wɔn akatua. Wobetumi ama wɔn ani asɔ wɔn akatua gyesɛ wɔkɔso yɛ asraafo! Ɔsankafo 3:1-3 ne 8 ka sɛ “Biribiara wɔ ne bere a woahyɛ. Ɛnna yɛwɔ bere ma dwumadi biara a ɛwɔ ɔsoro ase…. Bere a wokum ne bere a wɔsᾱ yare, Bere a wobubu ne bere a wosi, Bere a wɔdɔ ne bere a wɔtan. Bere a wodi akō ne bere a wɔpɛ asomdwoe”.\nSɛ wopɛ nsɛm pii wɔ asɛmti yi ho a, hwɛ yɛn kyerɛwtohɔ “Akōdi ne Wɔnho a wɔtwe fi akōdi mu-So ɛsɛ sɛ Kristofo Twe Wɔnho Fi Akōdi ho?”\nNyankopɔn Baasakoro yɛ adwene a ɛkyere sɛ nnipa baasa a wɔbɔe wodin wɔ Bible mu no Agya, Ɔba (Yesu) ne Honhom Kronkron no yɛ Nyankopɔn Biako. Wɔda nsow wɔ wɔn nnipaban, nanso wokura gyinabea koro sɛ Onyankopɔn Biako. Ɔwɛn Aban kyerɛkyerɛ Baasakoro gyidi no mu yiye wɔ ne nsɛm a ɔka fa ho no, nanso wɔ nsɛm pii no ɔkwan a ɔkyerɛkyerɛ mu no ma nnipa gye tom sɛ Nyankopɔn Baasakoro no yɛ nnipa abiɛsa (Agya, Ɔba ne Honhom Kronkron) a wɔbom yɛ Onipa biako, nanso eyi yɛ adwene a ɛnyɛ nokware. Nsɛm ahorow edidi so yɛ nhwɛso a ɛkyerɛ sɛnea Ɔwɛn Aban akyinkyim gyidi yi wɔ ne nhoma mu:\n“Ɛha Yesu kyerɛɛ Ɔno ne Agya, Otumfoɔ Nyankopɔn ɛsɛ sɛ wɔyɛ baanu a wɔda nsow efisɛ, ɛbɛyɛ dɛn na woanya adansefo baanu? … Na Onyankopɔn reka sɛ Ɔyɛ Ɔno Ne Ba, na Ɔgyee N’ankasa toom sɛ Ɔsomaa N’ankasa? Dabi! …Hena na Ɔrebɔ mpae ama no? Ɔno Ankasa Ne fᾱ bi? Dabi! …Hena na na Yesu resu afrɛ No? N’ankasa anaasɛ Ɔno N’ankasa fᾱ bi? …Saa woda woho adi wɔ obi anim a, ɛbɛyɛ dɛn na wɔayɛ saa Onipa no? Wonntumi, Ɛsɛ sɛ woyɛ soronko ne ɔfoforo…Obi a ɔne onipa foforo wɔ no ntumi nnyɛ saa Onipa no”-So Ɛsɛ Sɛ Wogye Nyankopɔn Baasakoro No Di? kr. 17-19, 27\nYɛbɛgye adi sɛ akenkan pii da no adi sɛ nsonsonoe da Onipa Agya no ne Onipa Ɔba no ntam nanso saa akyinnyegye no nni abusuabɔ biara fa Nyankopɔn Baasakoro gyidi no ho efisɛɛkyerɛkyerɛ sɛ: “…yɛwɔ Onipa koro a Ɔyɛ Agya no, Ɔfoforo ɔyɛ Ɔba no afei nso Ɔfoforo a Ɔyɛ Honhom Kronkron… Efisɛ, Kristosom nokwasɛm a ɛfa Nipa biako ɛyɛ N’ankasa no yɛ Onyankopɔn ne Awurade enti Roman Katholik (Kristosom) bara yɛn ma yɛka sɛ yɛwɔ Onyankopɔn Abiɛsa anaasɛ Awuranom Abiɛsa”- (The Creed of Athanasius)\nEsiane sɛ Nyankopɔn Baasakoro kyerɛkyerɛ sɛ nsonsonoe da “Nnipa” a ɛyɛ Nyankopɔn Ti nti, adwene biara ɛbɔ gu no nni nnyinaso. Akyinnyegye foforo a Ɔwɛn Aban no ahyehyɛ a ɛmfata wɔ Nyankopɔn Baasakoro gyidi ho nkyerɛkyerɛmu no da hɔ fann, ɛno na wɔka sɛ Yesu ntumi ne Agya no nyɛ pɛ efisɛ ɔbrɛ neho ase hyɛ N’Agya no ase. Ɔwɛn Aban no ka sɛ: “Bible no gyinaesi no mu da ho. Ɛnyɛ Otumfoɔ Nyankopɔn Yehowa nkutoo nipaban ne Yesu yɛ soronko na mmom Yehowa yɛ mmere nyinaa Abirɛmpɔn Ɔkorɔn… Na eyi nti na Yesu ankasa kae sɛ: “Agya no yɛ kɛse kyɛn Me-Yohane 14:28”- So Ɛsɛ Sɛ Wogye Nyankopɔn Baasakoro no Di? kr. 20\nƐha nso, Ɔwɛn Aban akyinnyegye di nkogu bere a Baasakoro gyidi wɔakyerɛkyerɛ mu fann. Ɛdefa Yesu Kristo nipasu no, “Athanasius Creed” ka sɛ “ Ɔne Agya no yɛ pɛ sɛ Ne Nyame Ti na ɔba fam sɛ Ne Nipaban. Ɔno a mmom ɔyɛ Onyankopɔn ne Onipa, nanso ɔnyɛ abien na mmom Kristo koro”. Bere a Yesu kae sɛ “Agya no yɛ kɛse sen Me” (Yohane 14:28) na ɔwɔ asase so ha a ɔredi tumi wɔ beae ɛba fam sɛ ne nipaban? Anaasɛ ɔwɔ Ɔsoro a Ɔredi ne tumi wɔ ne Nyamesu? Akenkan no fabem kyerɛ sɛ na Yesu rekasa afa ne Nipa tebea ho bere a ɔkae sɛ Agya no yɛ kɛse sen Me.\nBio nso, nokwasɛm sɛ Yesu hyɛ Onyankopɔn ase no nkyerɛ sɛ Ɔyɛ Onyankopɔn ketewa kɛkɛ kyɛn N’Agya. Wɔ Luka 2:51, Yesu hyɛe Maria ne Yosef ase. So yɛbɛgye akyinnye sɛ Yesu ba fam wɔ Ne nipasu kyɛn Maria ne Yosef, efisɛ ɔbrɛɛ neho ase nti? Dabi. Ɛnte saa! Yenim sɛ sɛnea “Ɔba nnyɛ onipa ɔba fam, kyerɛ sɛ ɔtɔ sin kyɛn N’Agya no, saa ara na Yesu sɛ Onyankopɔn Ba no nnyɛ Onyankopɔn a ɔba fam kyɛn N’Agya no.\n“Esiane eyi nti no, nokwasɛm sɛ na Yudafo no repɛ ɔkwan akum no, efisɛ ɛnyɛ sɛ obu homeda da no so nkutoo na bio nso Ɔrefrɛ Onyankopɔn n’ankasa Agya, Ɔrekyerɛ sɛ N’ankasa ne Onyankopɔn yɛ pɛ” (Yohane 5:18, WFN)\nSɛ wopɛ nsɛmmisa pii afa “Nyankopɔn Baasakoro” gyidi ho a ne Kyerɛwnsɛm mmuae ahorow a wɔde bɔ Baasakoro nkyerɛkyerɛ no gu ne Ɔwɛn Aban mfomso a woadi sɛ gyidi no fii abosonsom mu no a, hwɛ yɛn “Ɛbɛyɛ dɛn na obi agye adi sɛ Yesu yɛ Onyankopɔn?” wɔ internɛt adwumayɛbea kyerɛwtohɔ so:\nThis post is also available in: SpanishPortugueseBorɔfo\nTagged Mogya a wɔtwe gu Nipaduam, Yɛn Botae\n← Enti nnipakuw kɛse a ɛwɔ adiyisɛm no wɔ asase so bere a Harmagedon bɛpae agu?\nAnna Marie – osuahu no a ama woafi Yehowa Adansefo no mu →


‘Mommma Yɛmmmrɛ’ | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Mommmrɛ papayɛ mu.”—GAL. 6:9.\nDɛn na Yehowa de ama yɛn a ɛma yɛn ani gye wɔ nokware no mu?\nSɛ yɛma nea enti a yɛkɔ asafo nhyiam tena yɛn adwenem a, ɛbɛka yɛn ma yɛayɛ dɛn?\nSɛ yɛpɛ sɛ yɛde nsi som Yehowa a yɛremmrɛ a, dɛn na ɛsɛ sɛ yɛyere yɛn ho yɛ?\n1, 2. Sɛ yɛhwɛ dwuma a Yehowa ahyehyɛde no redi a, ahotoso bɛn na yenya?\nSƐ WO ara wohwɛ sɛ wɔde wo abɛka ahyehyɛde kɛse bi a ne fã wɔ soro na ne fã wɔ asase so ho a, ɛnyɛ wo dɛ, na ɛnhyɛ wo nkuran? Anisoadehu a ɛwɔ Hesekiel ti 1 ne Daniel ti 7 no ma yehu nea Yehowa reyɛ ma n’apɛde ayɛ hɔ. Yehowa ahyehyɛde no fã a ɛwɔ asase so no hyɛ Yesu nsa; ɔno na odi anim toto nneɛma. Yesu rehwɛ sɛ ahyehyɛde no bɛyɛ asɛnka adwuma no na wama asɛmpakafo no anya honhom fam aduan na Yehowa som akɔ nkan. Sɛ wohwɛ eyinom nyinaa a, ɛmma wunnya Yehowa ahyehyɛde no mu ahotoso anaa?—Mat. 24:45.\n2 Ɛnde, wo ne Yehowa ahyehyɛde no rebɔ anan? Anigye a wowɔ wɔ nokware no ho rekɔ nkan anaa ɛrekɔ fam? Sɛ yesusuw saa nsɛm yi ho a, ebia yɛn ara yebehu sɛ nsi ne ahokeka a yɛde yɛ ɔsom adwuma no rekɔ fam. Biribi a ɛte saa too tete Kristofo no. Ɔsomafo Paulo tuu wɔn fo sɛ wonsusuw nsi a Yesu de yɛɛ ne som adwuma no ho. Paulo kae sɛ eyi bɛboa wɔn na ‘wɔammrɛ, na wɔampa abaw.’ (Heb. 12:3) Adesua a edi eyi anim no, yehuu adwuma kɛse a Yehowa ahyehyɛde no reyɛ nnɛ. Sɛnea Kristo nhwɛso boaa tete Kristofo no, saa ara na nnwuma a Yehowa ahyehyɛde no reyɛ nnɛ hyɛ yɛn mpamden ma yɛde anigye ne ahokeka yɛ ɔsom adwuma no a yɛmmrɛ.\n3. Sɛ yɛmpɛ sɛ yɛbrɛ anaa yɛpa abaw a, dɛn na ɛsɛ sɛ yɛyɛ? Dɛn na yebesusuw ho wɔ adesua yi mu?\n3 Nanso Paulo kyerɛe sɛ, sɛ yɛmpɛ sɛ yɛbrɛ anaa yɛpa abaw a, pii wɔ hɔ a ehia sɛ yɛyɛ. Ɔkae sɛ, ɛsɛ sɛ yɛyɛ ‘papa.’ (Gal. 6:9) Momma yɛnhwɛ nneɛma anum bi a ebetumi aboa yɛn ma yɛne Yehowa ahyehyɛde no akɔ so abɔ a yɛmpa abaw. Yesusuw ho wie a, ɛsɛ sɛ yɛne yɛn abusua hwɛ baabi a yɛtɔ sin na yɛkeka yɛn ho.\nYEHYIAM HYƐ YƐN HO NKURAN, YEHYIAM SOM\n4. Adɛn nti na yebetumi aka sɛ efi tete nyinaa nhyiam yɛ ade titiriw wɔ nokware som mu?\n4 Efi tete nyinaa, ade biako a Yehowa asomfo yɛ ne sɛ wɔne wɔn ho hyiam. Ɛyɛ ade a ɛho hia paa. Bible ma yehu sɛ Yehowa mpo ne n’abɔfo hyiam wɔ soro. (1 Ahe. 22:19; Hiob 1:6; 2:1; Dan. 7:10) Tete no, Onyankopɔn ka kyerɛɛ Israel man no sɛ wonhyiam na “wontie na wonsua” n’ahyɛde. (Deut. 31:10-12) Na Yudafo a wɔwɔ afeha a edi kan no mu de ayɛ wɔn su sɛ wɔbɛkɔ hyiadan mu akɔkenkan Kyerɛwnsɛm no. (Luka 4:16; Aso. 15:21) Bere a wɔhyehyɛɛ Kristofo asafo no, na nhyiam yɛ wɔn som no fã titiriw. Ɛnnɛ nso nhyiam yɛ ade a ɛho hia paa wɔ yɛn som mu. Nokware Kristofo ‘susuw wɔn ho wɔn ho ho, na wokanyan wɔn ho wɔn ho kɔ ɔdɔ ne nnwuma pa mu.’ Ehia sɛ ‘yɛhyehyɛ yɛn ho nkuran, titiriw bere a yehu sɛ ɛda no rebɛn no.’—Heb. 10:24, 25.\n5. Dɛn na yebetumi ayɛ de ahyehyɛ yɛn ho nkuran wɔ yɛn nhyiam ase?\n5 Sɛ yehyiam a, ɔkwan titiriw biako a yɛfa so hyehyɛ yɛn ho nkuran ne sɛ yɛde yɛn ho bɛhyɛ dwumadi no mu. Yɛkɔ asafo nhyiam a, yɛwɔ hokwan pii a yɛde bɛma mmuae. Sɛ wobisa asɛm a ɛwɔ nhoma no mu a, obi betumi abua asɛm no tee; ɔfoforo betumi de kyerɛwsɛm asi mmuae no so; onipa foforo nso betumi aka osuahu tiawa de akyerɛ nea enti a ɛyɛ papa sɛ yɛde Bible mu nsɛm bɔ yɛn bra. Yɛyɛ eyinom nyinaa a, na yɛrepae mu aka yɛn gyidi akyerɛ yɛn nuanom. (Dw. 22:22; 40:9) Sɛ yɛwɔ asafo nhyiam ase na yɛte sɛ anuanom nkumaa ne mpanyin de anigye rema mmuae a, ɛka yɛn koma paa. Sɛ yɛakyɛ wɔ asafo no mu mpo a, wɔn mmuae no boa yɛn.\nYEHOWA AHYEHYƐDE NO FÃ A ƐWƆ ASASE SO:\nAkwankyerɛ Kuw no\nBaa Boayikuw ahorow\n6. Ɔkwan bɛn so na yɛn nhyiam ahorow boa ma yɛkɔ so de ahokeka som Yehowa?\n6 Ade foforo bɛn nti na Onyankopɔn pɛ sɛ yehyiam daa? Sɛ yɛkɔ asafo nhyiam, ɔmansin nhyiam anaa ɔmantam nhyiam a, yenya akokoduru ka asɛmpa no. Afei ɛhyɛ yɛn den ma yegyina ɔsɔretia biara ano wɔ yɛn asasesin mu. (Aso. 4:23, 31) Bio, nsɛm a yesusuw ho wɔ yɛn nhyiam ase no gyina Bible so, na ɛhyɛ yɛn den ma yɛn ase tim wɔ gyidi no mu. (Aso. 15:32; Rom. 1:11, 12) Sɛ yehyiam som Onyankopɔn a, nkyerɛkyerɛ ne nkuranhyɛ a yenya fi yɛn nuanom hɔ no ma yɛn ani gye, na nna bɔne mu mpo, yɛn ho dwo yɛn. (Dw. 94:12, 13) Nkyerɛkyerɛ Boayikuw a ɛhyɛ Akwankyerɛ Kuw no ase no na ɛhwɛ ma Yehowa nkurɔfo a wɔwɔ wiase nyinaa nya nsɛm a wobesusuw ho wɔ wɔn nhyiam ase. Yɛda Yehowa ase paa sɛ dapɛn biara yenya nkyerɛkyerɛ a ɛtɔ asom na ɛte apɔw wɔ yɛn nhyiam ahorow ase!\n7, 8. (a) Ade titiriw bɛn nti na ɛsɛ sɛ yɛkɔ asafo nhyiam? (b) Ɔkwan bɛn so na nhyiam ahorow boa wo?\n7 Nanso ɛnyɛ nea yɛaka yi nko ara nti na yehyiam. Biribi foforo wɔ hɔ a ɛho hia paa—yehyiam som Yehowa. (Monkenkan Dwom 95:6.) Ɛyɛ akwannya kɛse paa sɛ yɛbɛto dwom ayi yɛn Nyankopɔn nuonyamfo no ayɛ! (Kol. 3:16) Sɛ yɛkɔ asafo nhyiam na yɛma mmuae a, na yɛde rekyerɛ sɛ Yehowa fata sɛ yɛsom no daa. (Adi. 4:11) Eyi nti na wotu yɛn fo sɛ “yɛnnkwati sɛ yɛne yɛn ho behyiam sɛnea ayɛ ebinom su no”!—Heb. 10:25.\n8 Yehowa ayɛ yɛn adom de Kristofo nhyiam akyɛ yɛn sɛ ɛnhyɛ yɛn den mma yennyina yɛn nan so kosi sɛ ɔbɛsɛe wiase bɔne yi. Saa na yehu no anaa? Sɛ saa a, ɛnde yebehu sɛ adesuakɔ ka “nneɛma a ehia koraa” wɔ yɛn asetenam no ho, enti sɛ yenni adagyew mpo a, ɛnsɛ sɛ yɛma ɛpa yɛn ti so. (Filip. 1:10) Sɛ ɛnyɛ biribi a yɛyɛ ho hwee a ɛrenyɛ yiye a, ɛnsɛ sɛ nhyiam anaa adesua pa yɛn ti so da.\nHWEHWƐ NNIPA A WƆWƆ KOMA PA\n9. Dɛn na ɛma yehu sɛ asɛnka adwuma no ho hia paa?\n9 Sɛ yebetumi ne Yehowa ahyehyɛde no abɔ anan a, ehia sɛ yɛde nsi ne ahokeka yɛ asɛnka adwuma no. Yesu na ofii asɛnka adwuma no ase wɔ asase so. (Mat. 28:19, 20) Efi saa bere no, ade titiriw a esi Yehowa ahyehyɛde no ani so ne Ahenni asɛnka ne asuafoyɛ adwuma no. Yɛwɔ osuahu pii a ɛkyerɛ sɛ abɔfo no taa asɛnka adwuma no akyi, na wɔrekyerɛ yɛn kwan kɔ “wɔn a wɔpɛ daa nkwa” nkyɛn. (Aso. 13:48; Adi. 14:6, 7) Nea enti a Yehowa ahyehyɛde no fã wɔ asase so ne sɛ ɛbɛtoto nneɛma na aboa ma yɛayɛ asɛnka adwuma no. Ɛnde, asɛnka adwuma no ho hia wo paa wɔ w’asetenam?\n10. (a) Ma nhwɛso bi fa kyerɛ nea ɛma yɛn ani gye wɔ nokware no mu. (b) Ɔkwan bɛn so na asɛnka adwuma no aboa ma woaso nokware no mu denneennen?\n10 Sɛ yɛde nsi ne ahokeka yɛ asɛnka adwuma no a, ɛma yɛn ani gye sɛ yɛwɔ nokware no mu. Wo de, ma yɛmfa onua bi a wɔfrɛ no Mitchel asɛm no nyɛ nhwɛso. Ɔde mfe pii asom sɛ asafo mu panyin ne daa kwampaefo. Ɔkae sɛ: “Nea ɛda me koma so ne sɛ mɛka nokware no ho asɛm akyerɛ afoforo. Sɛ Ɔwɛn-Aban anaa Nyan! bi ba na mihu sɛnea emu da hɔ na ɛtɔ asom a, ɛka me koma paa. Enti ɛyɛ a me ho pere me sɛ mede bɛkɔ asɛnka na mahwɛ sɛnea afoforo ani begye ho. Asɛnka adwuma no boa ma misi pi wɔ nokware no mu. Memfa biribiara nsesa asɛnka. Sɛ mewɔ biribi yɛ mpo a, mebɔ mmɔden wie no ntɛm kɔ asɛnka anaa mekɔ ba bɛyɛ.” Yɛn nso, sɛ yɛyɛ pii wɔ ɔsom adwuma no mu a, ɛbɛboa yɛn ma yɛatintim wɔ nna a edi akyiri yi mu.—Monkenkan 1 Korintofo 15:58.\nMA YƐN NHOMA NO MMOA WO\n11. Dɛn nti na ɛsɛ sɛ yɛkenkan yɛn nhoma ahorow no na yedwinnwen ho?\n11 Yehowa ama yɛn nhoma ahorow pii a ɛhyɛ yɛn den honhom fam. Ebia woakan asafo nhoma bi ma woaka sɛ, ‘Eyi deɛ aba bere pa mu! Wobɛka sɛ gyama Yehowa ma wɔkyerɛw maa me!’ Sɛ saa a, ɛnde, hu sɛ amma kwa. Yehowa ahyɛ da na wama yɛanya nhoma a ɛte saa sɛ yensua na ɛnkyerɛ yɛn kwan. Yehowa aka sɛ: “Mɛma woanya nhumu na makyerɛ wo ɔkwan a fa so.” (Dw. 32:8) So yɛyere yɛn ho kenkan nhoma biara a ɛbɛba, na yegye bere dwinnwen ho? Yɛyɛ saa a, ɛbɛboa yɛn ma yɛakɔ so de nsi ne ahokeka asom Onyankopɔn wɔ nna a edi akyiri yi mu a yɛremmrɛ.—Monkenkan Dwom 1:1-3; 35:28; 119:97.\n12. Dɛn na ɛbɛma yɛahu sɛ yɛn nhoma ahorow no som bo?\n12 Sɛ yɛhwɛ adwuma a anuanom yɛ wɔ yɛn nhoma no ho a, yebehu sɛ ɛnyɛ adwuma ketewa. Enti ɛsɛ sɛ yɛkyerɛ ho anisɔ paa. Wo de hwɛ, anuanom yɛ nhwehwɛmu ansa na wɔakyerɛw nhoma no. Wɔkyerɛw wie a, wɔkenkan mu hwɛ sɛ emu da hɔ, na wɔyɛ mfonini ahorow wom. Ebinom nso kyerɛ nhoma no ase kɔ kasa ahorow mu. Afei nso ebinom hwɛ sɛ wɔde eyinom nyinaa begu Intanɛt so. Akyerɛw Boayikuw a ɛhyɛ Akwankyerɛ Kuw no ase na ɛhwɛ saa dwumadi yi nyinaa so. Sɛ wɔkyerɛw nsɛm no kyerɛ ase wie a, wɔde kɔ Betel ahorow bi ma wotintim, na ɛno akyi no, wɔde mena asafo ahorow wɔ wiase baabiara. Dɛn nti na Yehowa ahyehyɛde no yɛ saa adwuma yi nyinaa? Wɔyɛ saa na ama Yehowa nkurɔfo adidi yiye wɔ honhom fam. (Yes. 65:13) Enti momma yɛnyere yɛn ho nkenkan nhoma ahorow a Yehowa ahyehyɛde no yɛ ma yɛn no nyinaa.—Dw. 119:27.\nTAA YEHOWA AHYEHYƐDE NO AKYI\n13, 14. Henanom na wɔtaa Yehowa ahyehyɛde no akyi wɔ soro? Dɛn na yɛn nso yebetumi ayɛ de akyerɛ sɛ yɛtaa ahyehyɛde no akyi wɔ asase so?\n13 Ɔsomafo Yohane nyaa anisoadehu bi. Ohui sɛ Yesu te pɔnkɔ fitaa bi so rekodi Yehowa atamfo so nkonim. (Adi. 19:11-15) Ohui nso sɛ abɔfo anokwafo ne Kristofo a wɔasra wɔn a wɔanyan wɔn kɔ soro tete apɔnkɔ so di Yesu akyi. Eyi kyerɛ sɛ wɔtaa wɔn Kannifo Yesu akyi. (Adi. 2:26, 27) Wɔatwa ɛsa fɛfɛɛfɛ bi ato hɔ ama yɛn, enti ɛsɛ sɛ yɛn nso yɛtaa Yehowa ahyehyɛde no akyi.\n14 Ɛnnɛ, Kristo nuanom a wɔasra wɔn a wɔda so ara wɔ asase so no na wodi nneɛma anim wɔ ahyehyɛde no mu, na nnipa kuw kɛse no taa wɔn akyi. (Monkenkan Sakaria 8:23.) Ɛnde, dɛn na yɛn mu biara betumi ayɛ de akyerɛ sɛ yɛtaa Yehowa ahyehyɛde no akyi? Ade biako a yebetumi ayɛ ne sɛ yɛbɛbrɛ yɛn ho ase ama wɔn a wodi yɛn anim no. (Heb. 13:7, 17) Ɛsɛ sɛ yefi ase wɔ yɛn asafo mu. Yebetumi abisa yɛn ho sɛ, ‘Enti nsɛm a meka fa m’asafo mu mpanyimfo ho ma afoforo bu wɔn na wɔkyerɛ wɔn adwuma no ho anisɔ? Mekyerɛkyerɛ me mma ma wobu mmarima anokwafo yi na wotie wɔn afotu?’ Nneɛma foforo wɔ hɔ a yebetumi ayɛ de akyerɛ sɛ yɛtaa ahyehyɛde no akyi. Wo de hwɛ, ɛyɛ a yɛn abusua no gye bere susuw ho hwɛ ntoboa a yebetumi de aboa wiase nyinaa adwuma no? (Mmeb. 3:9; 1 Kor. 16:2; 2 Kor. 8:12) Sɛ yɛka sɛ yensiesie Ahenni Asa so a, yɛfa no asɛnhia? Sɛ Yehowa hu sɛ yɛayi yɛn yam reyɛ eyinom nyinaa a, ɔde ne honhom kronkron boa yɛn. Honhom koro yi ara na ɔde hyɛ yɛn den sɛnea yɛremmrɛ wɔ nna a edi akyiri yi mu.—Yes. 40:29-31.\nFA ASƐM NO BƆ WO BRA\n15. Adɛn nti na ɛsɛ sɛ yɛyere yɛn ho na yɛatumi ayɛ nea ɛsɔ Yehowa ani daa?\n15 Sɛ yɛpɛ sɛ yɛkɔ so ne Yehowa ahyehyɛde no bɔ anan a yɛmmrɛ a, ɛsɛ sɛ ‘yehu nea ɛsɔ Awurade ani’ na yɛde asɛm a yɛka no bɔ yɛn bra. (Efe. 5:10, 11) Yɛtɔ sin, na Satan ne ne wiase no nso mma yɛn ho ntɔ yɛn, enti ɛnyɛ mmerɛw sɛ yɛbɛyɛ nea ɛteɛ. Yɛn mu pii wɔ hɔ a tebea a yɛfa mu da biara da no, sɛ yɛanka ntim a yɛne Yehowa ntam bɛsɛe. Yehowa ani gye anuanom a wɔrebɔ mmɔden ayɛ n’apɛde ho. Enti mia w’ani, mpa abaw! Sɛ yɛbɔ yɛn bra sɛnea Yehowa pɛ a, yebenya akomatɔyam kɛse na yɛn som renyɛ kwa.—1 Kor. 9:24-27.\nFa nsi ne ahokeka boa afoforo ma wonhu sɛ wɔn nso betumi abɛka Yehowa ahyehyɛde no ho\n16, 17. (a) Sɛ yɛyɛ bɔne a emu yɛ duru a, dɛn na ɛsɛ sɛ yɛyɛ? (b) Dɛn na yebetumi asua afi Anne asɛm no mu?\n16 Nanso sɛ yɛyɛ bɔne a emu yɛ duru a, dɛn na ɛsɛ sɛ yɛyɛ? Ɛsɛ sɛ yɛhwehwɛ mmoa ntɛm ara, ɛnsɛ sɛ yɛkata so. Sɛ yɛkata so a, ɛbɛsɛe asɛm no koraa. Kae sɛ bere a Dawid kataa ne bɔne so no, ‘ne mu apinisi wewee ne nnompe mu daa.’ (Dw. 32:3) Nokwasɛm ne sɛ, sɛ yɛkata yɛn bɔne so a, ɛbɛma yɛabotow; ebetumi mpo asɛe yɛne Yehowa ntam. Nanso “nea ɔka na ogyae no, wobehu no mmɔbɔ.”—Mmeb. 28:13.\n17 Wo de, ma yɛmfa Anne * asɛm yi nyɛ nhwɛso. Bere a ɔyɛ ababaa no, na ɔyɛ daa kwampaefo. Nanso na obu brabɔne sie, na ɛhaw n’ahonim paa. Ɔkae sɛ: “M’ani annye da; daa na midi awerɛhow.” Dɛn na ɔyɛe? Ɔkae sɛ da bi a ɔkɔɔ adesua no, wosusuw Yakobo 5:14, 15 ho. Ɛhɔ na ohui sɛ ohia mmoa, enti ɔkɔɔ asafo mu mpanyimfo hɔ kɔhwehwɛɛ mmoa. Kyerɛwsɛm no ma ohui sɛ ɔyare, na ɛte sɛ nea Yehowa akyerɛw aduru a ɛbɛsa no yare ama no. Ɔkyerɛɛ mu sɛ: “Aduru no nom yɛ den nanso ɛyɛ tatahwe. Mede saa kyerɛwsɛm no mu afotu yɛɛ adwuma, na ɛboaa me paa.” Seesei Anne asan agyina ne nan so de nsi ne ahonim pa resom Yehowa.\n18. Dɛn na ɛsɛ sɛ yɛyere yɛn ho yɛ?\n18 Ɛyɛ hokwan kɛse paa na yɛanya sɛ yɛwɔ Yehowa ahyehyɛde no mu wɔ nna a edi akyiri yi mu! Mommma yemmmu nneɛma a yɛwɔ no adewa. Mmom, momma yɛne yɛn mmusua nyere yɛn ho nkɔ asafo nhyiam daa, yɛmfa nsi nhwehwɛ nnipa komapafo a wɔwɔ yɛn asasesin mu, na yɛnkenkan asafo nhoma biara a ɛbɛba. Bio, momma yɛntaa wɔn a wodi yɛn anim no akyi, na yɛmmɔ yɛn bra sɛnea Yehowa pɛ. Sɛ yɛyɛ saa a, ɛbɛkyerɛ sɛ yɛne Yehowa ahyehyɛde no rebɔ anan, na yɛremmrɛ papayɛ ho da!\n^ nky. 17 Ɛnyɛ ne din ankasa ne no.


Atemmufo 3 | Intanɛt So Bible| Wiase Foforɔ Nkyerɛaseɛ\nYehowa sɔɔ Israelfo hwɛe (1-6)\nOtniel, ɔtemmufo a odi kan (7-11)\nƆtemmufo Ehud kum Ɔhene Eglon a na ɔso paa no (12-30)\nƆtemmufo Samgar (31)\n3 Aman yi na Yehowa gyaw wɔn wɔ asaase no so sɛnea ɛbɛyɛ a wɔbɛsɔ Israelfo ahwɛ, Israelfo a wɔanhu ɔko a ɛkɔɔ so wɔ Kaanan no bi no+ 2 (ná eyi bɛma Israel awo ntoatoaso a ɛbɛba akyiri yi a wɔnkɔɔ ɔko da no ahu sɛnea ɔko te): 3 Filistifo ahemfo baanum no,+ ne Kaananfo nyinaa, ne Sidonfo,+ ne Hiwifo+ a wɔte Lebanon Bepɔw so,+ efi Baal-Hermon Bepɔw ho kosi Lebo-Hamat.*+ 4 Wɔde wɔn sɔɔ Israelfo hwɛe sɛ wobedi mmara a Yehowa nam Mose so de maa wɔn agyanom no so anaa.+ 5 Enti Israelfo tenaa Kaananfo,+ Hitifo, Amorifo, Perisifo, Hiwifo, ne Yebusifo mu. 6 Wɔwaree wɔn mma mmea, na wɔde wɔn mma mmea nso maa wɔn mma mmarima, na wofii ase som wɔn anyame.+ 7 Enti Israelfo no yɛɛ bɔne wɔ Yehowa ani so, na wɔn werɛ fii Yehowa wɔn Nyankopɔn no, na wɔkɔsom Baal ahoni+ ne abosonnua.*+ 8 Eyi nti, Yehowa bo fuw Israelfo denneennen, na ɔtɔn wɔn maa Mesopotamia* hene Kusan-Risataim. Na Israelfo som Kusan-Risataim mfe awotwe. 9 Bere a Israelfo su frɛɛ Yehowa sɛ ɔmmoa wɔn no,+ Yehowa maa Israelfo no ogyefo bi sɛ onnye wɔn.+ Ɔno ne Otniel,+ Kaleb nua kumaa Kenas ba no. 10 Yehowa honhom baa no so,+ na ɔbɛyɛɛ Israel temmufo. Na bere a ɔkɔɔ ɔko no, Yehowa de Mesopotamia* hene Kusan-Risataim hyɛɛ ne nsa, na odii Kusan-Risataim so nkonim. 11 Ɛno akyi no, asomdwoe baa asaase no so* mfe 40. Na Kenas ba Otniel wui. 12 Na Israelfo fii ase yɛɛ bɔne wɔ Yehowa ani so bio.+ Enti Yehowa maa Moab+ hene Eglon dii Israel so nkonim, efisɛ wɔyɛɛ bɔne wɔ Yehowa ani so. 13 Bio nso, ɔde Ammonfo+ ne Amalekfo+ baa wɔn so. Wɔtow hyɛɛ Israel so, na wɔfaa mmɛ kurow+ no. 14 Na Israelfo som Moab hene Eglon mfe 18.+ 15 Afei Israelfo su frɛɛ Yehowa sɛ ɔmmoa wɔn.+ Enti Yehowa maa wɔn ogyefo bi.+ Ɔno ne Ehud,+ Gera ba no. Ná ɔyɛ Benyaminni+ a ɔyɛ abenkumma.+ Akyiri yi, Israelfo ma ɔde akyɛde kɔmaa Moab hene Eglon. 16 Ansa na Ehud rekɔ no, ɔyɛɛ sekan anofanu a ne tenten yɛ basafa* baako. Ɔde bɔɔ n’ataaso wɔ nifa so, na ɔkaa n’ataade guu so. 17 Afei ɔde akyɛde no kɔmaa Moab hene Eglon. Ná Eglon so paa. 18 Bere a Ehud de akyɛde no maa no wiei no, ogyaa wɔn a wɔsoaa akyɛde no kɔe no kwan. 19 Nanso bere a wokoduu baabi a ahoni a wɔasen no wɔ* wɔ Gilgal+ no, Ehud san n’akyi kɔkae sɛ: “O ɔhene, mepɛ sɛ me ne wo ka asomsɛm bi.” Enti ɔhene no kae sɛ: “Obiara nyɛ komm!” Ɔkaa saa no, n’asomfo no nyinaa pue kɔe. 20 Ɛnna Ehud kɔɔ ɔhene nkyɛn bere a ɔno nko ara te n’abansoro pia mu, baabi a ɛhɔ dwo no. Na Ehud ka kyerɛɛ no sɛ: “Onyankopɔn se memmɛka asɛm bi nkyerɛ wo.” Enti ɔsɔre fii n’ahengua* so. 21 Ɛnna Ehud de ne nsa benkum twee sekan no fii n’ataaso wɔ ne nifa so, na ɔde wɔɔ ɔhene no yam. 22 Na sekan no ne ne ti no nyinaa wuraa ne yam, na srade yɛɛ sekan no ho nyinaa, efisɛ wantwe sekan no amfi ne yam, na tiafi dii so bae. 23 Na Ehud pue faa abrannaa no so,* na ɔtotoo abansoro pia no apon mu wɔ n’akyi, na ɔde safe too mu. 24 Bere a Ehud kɔe no, ɔhene no asomfo no san bae, na wobehui sɛ wɔatoto abansoro pia apon no mu. Enti wɔkae sɛ: “Ɛbɛyɛ sɛ ɔregya n’anan* wɔ pia mu hɔ, baabi a ɛhɔ dwo no.” 25 Wogyinaa hɔ kyɛe, afei na wɔayɛ basaa. Bere a wɔtwɛnee ara a wammue abansoro pia no apon no, wɔfaa safe buee pon no, na wohui sɛ wɔn hene no abu ahwe fam* awu! 26 Bere a wogyinagyina hɔ a wonhu nea wɔnyɛ no, na Ehud kɔ dedaadaw. Oguan kɔfaa ahoni a wɔasen*+ no ho, na okoduu Seira dwoodwoo. 27 Bere a oduu hɔ no, ɔbɔɔ abɛn+ wɔ Efraim mmepɔw+ no so, na odii Israelfo no anim ne wɔn sian fii mmepɔw no mu. 28 Ɛnna ɔka kyerɛɛ wɔn sɛ: “Munni m’akyi, efisɛ Yehowa de mo atamfo Moabfo no ahyɛ mo nsa.” Enti wodii n’akyi, na wɔko faa baabi a wɔfa twa Yordan asu no, na wosiw Moabfo no kwan, na wɔamma obiara antwa. 29 Saa bere no, wokunkum Moabfo bɛyɛ 10,000;+ wɔn nyinaa yɛ mmarima akantinka ahoɔdenfo; ɔbaako mpo antumi anguan.+ 30 Saa da no, Israel dii Moab so nkonim, na asomdwoe baa asaase no so* mfe 80.+ 31 N’akyi no, Samgar,+ Anat babarima no nso bae. Ɔno na ɔde nantwi poma*+ kunkum Filistifo mmarima 600 no;+ ɔno nso gyee Israelfo.\n^ Nt., “Aram.”\n^ Ɛbɛyɛ sɛ ɛyɛ basafa tiatia a ne tenten yɛ sɛnt. 38 (ntk. 15). Hwɛ Nkh. B14.\n^ Ebetumi nso akyerɛ, “baabi a wɔpae abo.”\n^ Anaa “n’agua.”\n^ Ebetumi nso akyerɛ, “tokuwa no mu.”\n^ Anaa “ɔreyɛ ne ho yiye.” Nt., “ɔrekata ne nan ho.”\n^ Nt., “asaase so.”\n^ Ɛyɛ abaa a ano yɛ feafea a wɔde ka anantwi.